
QUADRE DE CARACTERÍSTIQUES DEL CONTRACTE

Exp. núm. ED-2024-75
A. Objecte

A.1 Descripció: Serveis professionals de realització dels treballs d’auditoria i assistència tècnica per a la revisió de la documentació administrativa i de la justificació econòmica dels ajuts atorgats, en compliment del Pla de verificació de 16 de novembre de 2022, com a  conseqüència de la situació derivada de la pandèmia Covid-19 .
A.2 Lots: No, atès que segons l’informe justificatiu, signat per la directora general d’Atenció a la Família i Comunitat Educativa en data 14 de desembre de 2023, es considera que la realització independent de les diverses prestacions previstes a l’objecte del contracte dificultaria la correcta execució des del punt de vista tècnic, donat que caldria desdoblar totes les tasques de seguiment de l’execució de l’auditoria per part de la Direcció General.
A.3 Codi CPV: 79212000-3 Serveis d’auditoria
B. Dades econòmiques: D’acord amb l’informe econòmic de justificació de preus de la directora general d’Atenció a la Família i Comunitat Educativa, de data 14 de desembre de 2023, les dades econòmiques del contracte són les següents: 
B.1 Determinació del preu: Preu unitari, atès el nombre d’hores necessàries per dur a terme l’objecte de la contractació.  
B.2 Valor estimat del contracte i mètode aplicat per al seu càlcul: 59.840,00 €, IVA exclòs. 
Per al càlcul del VEC s’ha tingut en compte el pressupost base de licitació, sense modificacions ni pròrrogues.

B.3 Pressupost base de licitació: 
· 59.840,00 €, IVA exclòs
· 12.566,40 € d’IVA (21 % d’IVA)

· 72.406,40 €, IVA inclòs 

El pressupost base de licitació es desglossa segons els costos que es detallen a l’informe justificatiu de preus esmentat.
C. Existència de crèdit

C.1 Partida pressupostària: EN0704 D/227001300/4240/0000 del pressupost de l’any 2024
C.2 Expedient d’abast pluriennal: No
C.3 Identificació d’òrgans en la factura: 

a) Òrgan administratiu amb competències en matèria de comptabilitat pública: Intervenció General
b) Òrgan de contractació: El director de Serveis, per delegació de la consellera del Departament d’Educació (Resolució EDU/1355/2022, de 5 de maig)

c) Destinatari: Direcció General d’Atenció a la Família i Comunitat Educativa
D. Durada del contracte

D.1 Termini d’execució: Cinc mesos a comptar des de la data de signatura de l’acceptació de la resolució d’adjudicació.
D.2 Possibilitat de pròrrogues i termini: No.
E. Tramitació de l’expedient i procediment d’adjudicació

E.1 Forma de tramitació: Ordinària, d’acord amb l’article 116 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014 (d’ara endavant, “LCSP”).

E.2 Procediment d’adjudicació: Obert simplificat amb la tramitació abreujada de l’article 159.6 de la LCSP, d’acord amb els articles 131.2 i 159 de l’LCSP.

E.3 Subhasta electrònica: No.
F. Solvència i classificació empresarial 
S’eximeix els licitadors de l’acreditació de la solvència econòmica i financera i tècnica o professional en cas de resultar adjudicataris del contracte, sense perjudici de que els licitadors hagin de complir els requisits mínims de solvència que s’indiquen en l’apartat següent. 

F1. Criteris de selecció relatius a la solvència econòmica i financera i tècnica o professional: 

Solvència econòmica i financera 

Volum anual de negocis en l’àmbit al qual es refereix el contracte, referit al millor exercici dins dels tres últims disponibles, en funció de la data de constitució o d’inici de les activitats de l’empresari i de presentació de les ofertes, per un import igual o superior a l’import total licitat (59.840,00 €, IVA exclòs).
Solvència tècnica o professional 

Com a mínim, cal haver realitzat un servei igual o similar a l’objecte del contracte, efectuat en qualsevol dels tres últims anys, per un import igual o superior a l’import total licitat (59.840,00€, sense IVA).
En el cas que l’empresa licitadora sigui de nova creació, entenent com a tal aquella que tingui una antiguitat inferior a 5 anys, s’ha de disposar entre el personal tècnic, com a mínim,

d’un tècnic especialista en control de qualitat (article 90.4.b) de la LCSP).
F2. Classificació empresarial: No s’exigeix, però si l’empresa proposada adjudicatària està classificada s’entendrà que compleix amb els requisits mínims de solvència exigits.

F3. Adscripció de mitjans materials i/o personals a l’execució del contracte: No.
F4. Certificats acreditatius del compliment de les normes de garantia de la qualitat i/o de gestió mediambiental: No.
F.5. Habilitació empresarial o professional: Sí, l’auditor ha de constar al Registre Oficial d’Auditors de Comptes. 

G. Presentació electrònica d’ofertes i contingut del/s sobre/s: 
G.1 Presentació electrònica d’ofertes: Sí, mitjançant l’eina de presentació telemàtica d’ofertes. 

L’eina de presentació telemàtica d’ofertes es troba disponible a la part superior dreta de la pàgina de l’anunci d’aquesta licitació, dins del perfil de contractant:    

https://contractaciopublica.gencat.cat/perfil/Educacio
Les empreses disposen de material de suport referent a la presentació telemàtica d’ofertes) a: https://contractacio.gencat.cat/ca/contractar-administracio/contractacio-electronica-empreses/e-Licita/
Aquesta eina no permet suprimir o modificar les ofertes un cop presentades; sí és possible en qualsevol moment anterior a l’enviament de l’oferta. En cas que una empresa licitadora presenti dues o més ofertes a un mateix contracte dins del termini de presentació d’ofertes, pretenent que l’última substitueixi a una o unes ofertes anteriors, ha d’informar-ho així fefaentment a l’òrgan de contractació i aquest o, en el seu cas, la mesa de contractació, valorarà el que procedeixi respecte d’aquestes ofertes.

G.2 Contingut del/s sobre/s:

Es presentarà un únic sobre, amb el següent contingut: 

a) Declaració responsable, segons model de l’annex núm. 1 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant:
https://contractaciopublica.gencat.cat/perfil/Educacio 
Si l’oferta la presenten empreses que volen constituir-se en una unió temporal d’empresaris (UTE), cada empresa ha de presentar una declaració responsable.
b) Oferta, segons model de l’annex núm. 3 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant, emplenat tenint en compte el següent:
· Les empreses que, en la seva oferta econòmica, superin el pressupost de licitació, i les empreses que no presentin una oferta econòmica quedaran excloses.

· Tots els imports s’han d’expressar amb dos decimals. 

· En cas d'unió temporal d'empreses s'han de fer constar les dades de cadascun dels representants de les empreses que la formen.

c) Altra documentació: 
· Titulacions oficials i CV del personal assignat a l’execució del contracte objecte de la licitació.

· Número d’inscripció al Registre Oficial d’Auditors de Comptes (ROAC) del/dels professionals auditors assignats a l’execució del contracte objecte de la licitació.

· Si s’inclou aquesta millora a l’oferta, còpia dels contractes indefinits del personal assignat a l’execució del contracte objecte de la licitació.

· Documents Relació Nominal de Treballadors (RNT), els antics TC2. 

· Compromís de constitució de la unió temporal d’empresaris, si l’oferta la presenta una UTE. 
· Document de proposta tècnica, segons model de l’annex 9 d’aquest plec. 
· Si s’inclou aquesta millora a l’oferta, document del pla d’incidències.
Variants: No 
Programa de treball: No 
H. Mesa de contractació: No es constitueix. 

I. Criteris d’adjudicació
	Criteris
	Ponderació (%)

	Oferta econòmica
	Fins a 75 punts

	Criteris de qualitat:
	Fins a 25 punts

	1.-Proposta de l’estratègia de revisió i cronograma de

treball
	Fins a 15 punts

	2.- Pla de resolucions d’incidències
	Fins a 5 punts

	3.- Plantilla amb contracte indefinit
	Fins a 5 punts


Criteris d’adjudicació quantificables mitjançant la mera aplicació de fórmules fins a 100 punts, desglossats d’acord amb els següents barems:

1.- Oferta econòmica- fins a 75 punts

On el valor de ponderació (VP) és 1
2.- Criteris de qualitat- fins a 25 punts, desglossats d’acord amb els barems següents:

2.1- Estratègia de revisió i cronograma de treball per aconseguir que els treballs es realitzin de la forma més eficient possible: fins a 15 punts. 

a) Si la proposta tècnica preveu una estratègia de revisió amb un cronograma setmanal de tasques : 5 punts. Si la proposta tècnica no la preveu: 0 punts
b) Si la proposta tècnica preveu detall de la distribució de tasques entre els tècnics: 5 punts. Si la proposta tècnica no el preveu: 0 punts.
c) Si la proposta tècnica inclou sistemes d’avaluació de l’acompliment de les tasques realitzades: 5 punts. Si la proposta tècnica no els preveu: 0 punts. 

2.2- Resolució d’incidències: 5 punts 

Si es disposa d’un pla dissenyat per resoldre les incidències, amb indicació del termini temporal, s’atorgaran 5 punts. Si no es disposa d’ell, s’atorgarà 0 punts. 

2.3- La plantilla que executarà el contracte ha d’estar integrada per personal amb contractes indefinits: màxim 5 punts. Per cada contracte laboral indefinit dels membres que integren la plantilla que executarà el contracte s’atorgarà 2,5 punt, fins a un màxim de 5 punts.

Criteris d’adjudicació específics per al desempat: 
1) La proposició presentada per aquelles empreses que, al venciment del termini de presentació d’ofertes, tinguin en la seva plantilla un percentatge de treballadors amb discapacitat superior al que els imposi la normativa. Si diverses empreses licitadores de les que hagin empatat quant a la proposició més avantatjosa acrediten tenir relació laboral amb persones amb discapacitat en un percentatge superior al que els imposi la normativa, tindrà preferència en l’adjudicació del contracte l’empresa licitadora que disposi del percentatge més alt de treballadors fixos amb discapacitat en la seva plantilla.

2) La proposició presentada per empreses que, al venciment del termini de presentació d’ofertes, incloguin mesures de caràcter social i laboral que afavoreixin la igualtat d’oportunitats entre dones i homes.

3) El sorteig, en cas que l’aplicació dels anteriors criteris no hagi donat lloc a un desempat.
La documentació acreditativa dels criteris de desempat, l’han d’aportar els licitadors en el moment en què es produeixi l’empat a requeriment del servei depenent de l’òrgan de contractació.
J. Criteris per a la determinació de l’existència d’ofertes anormalment baixes
Es considerarà una oferta incursa en valor anormal o desproporcionat, als efectes de l’article 149.4 de la LCSP, quan la puntuació obtinguda pels criteris d’adjudicació que no són preu estigui per damunt del valor que resulti de la suma de les següents variables 1 i 3, i que, al mateix temps, la seva oferta econòmica (preu) sigui inferior a la mitjana aritmètica (*) de les ofertes econòmiques presentades en un percentatge superior al 20%: 
1. La mitjana aritmètica de la puntuació obtinguda per les empreses licitadores en els criteris d’adjudicació que no són preu. 

2. La desviació de cada una de les puntuacions obtingudes per les empreses licitadores respecte a la mitjana de les puntuacions en els criteris d’adjudicació que no són preu. 

3. El càlcul de la mitjana aritmètica de les desviacions obtingudes en valor absolut, és a dir, sense tenir en compte el signe més o menys, en els criteris d’adjudicació que no són preu. 

(*) No obstant això, quan hi concorrin tres empreses licitadores, per al còmput de la mitjana s’ha d’excloure l’oferta econòmica (preu) que sigui d’una quantia més elevada quan sigui superior en més de 15 unitats percentuals a la mitjana. 
De la mateixa manera, quan hi concorrin quatre empreses licitadores o més, si hi ha ofertes econòmiques (preus) superiors a la mitjana en més de 15 unitats percentuals, s’ha de calcular una nova mitjana només amb les ofertes que no estiguin en el cas indicat. En tot cas, si el nombre de les altres ofertes és inferior a tres, la nova mitjana s’ha de calcular sobre les tres ofertes de menor quantia. 
Així mateix, podrà ser considerada oferta amb valors anormals o desproporcionats quan el preu del servei ofert sigui inferior als costos salarials mínims per categoria professional, segons conveni aplicable al sector, més els costos derivats de la legislació vigent d’obligatori compliment en matèria laboral, de seguretat social i de seguretat i salut en el treball.
K. Altra documentació a presentar per l’empresa proposada com adjudicatària, a més de l’exigida a la clàusula 13.2 d’aquest plec
a) L’adjudicatari es compromet a respondre per la responsabilitat civil derivada pels danys i perjudicis causats per acció u omissió del personal que presta els serveis contractats.

Així mateix, l’empresa adjudicatària es compromet a tenir subscrita i en vigor, durant tot el període de duració del contracte, una pòlissa d’assegurança de responsabilitat civil, que garanteixi les conseqüències econòmiques derivades de la responsabilitat civil que li pugui correspondre per danys i/o perjudicis corporals, materials i/o conseqüencials consecutius per acció o omissió a tercers en l'exercici de la seva activitat, amb un capital mínim assegurat de 600.000,00 € per sinistre i any. 

Per acreditar el compliment d’aquest compromís, caldrà aportar, a requeriment de l’òrgan de contractació, la documentació corresponent (pòlissa, justificant de vigència de la pòlissa, certificat de l’asseguradora...).

L’incompliment d’aquesta obligació no comportarà cap tipus de responsabilitat a l’Administració.
b) En cas que l’empresa proposada adjudicatària tingui la intenció de subscriure subcontractes, caldrà aportar una declaració responsable, per cada empresa subcontractista, on s’indiqui:

· La denominació social, NIF, representant legal i dades de contacte.

· La part del contracte a què es refereix el subcontracte, identificant tant les tasques a realitzar com el preu (amb IVA i sense IVA). 

· Que no està incursa en cap causa de prohibició de contractar de les previstes a l’article 71 de la LCSP. 

· Que es disposa de la solvència mínima exigida per executar el subcontracte. 

L. Garantia definitiva: No es requereix la constitució d’una garantia definitiva.
Garantia complementària: No 
M. Condicions especials d’execució

Els licitadors i els contractistes assumeixen les obligacions següents, que també tindran la consideració de condicions especials d’execució:
1. Observar els principis, les normes i els cànons ètics propis de les activitats, els oficis i/o les professions corresponents a les prestacions objecte dels contractes.

2. No realitzar accions que posin en risc l’interès públic.

3. Respectar els acords i les normes de confidencialitat, segons especifica en els plecs de contractació, i acomplir estrictament les obligacions que deriven del compromís de confidencialitat que signarà l’adjudicatària en el moment de formalització del contracte.

4. En cas que algun integrant de l’equip de treball causi baixa o no pugui assegurar la seva continuïtat en l’execució del projecte, haurà de ser substituït i acomplir els mateixos requisits que la persona que causa baixa.

5. Col·laborar amb l’òrgan de contractació en les actuacions que aquest realitzi per al seguiment i/o l’avaluació del compliment del contracte, particularment facilitant la informació que li sigui sol·licitada per a aquestes finalitats i que la legislació de transparència i els contractes del sector públic imposen als adjudicataris en relació amb l’Administració o administracions de referència , sens perjudici del compliment de les obligacions de transparència que els pertoquin de forma directa per previsió legal.

6. Establir mesures que afavoreixin la conciliació de la vida personal i/o familiar de les persones treballadores adscrites a l’execució del contracte (caldrà especificar l’horari i les mesures de flexibilitat horària).

S’atribueix a aquestes condicions especials d’execució el caràcter d’obligació contractual essencial a l’efecte que el seu incompliment sigui causa de resolució del contracte, amb una declaració de la prohibició de contractar.

Totes les obligacions i compromisos recollits a la clàusula 29 (clàusula ètica) tenen la consideració de condicions especials d’execució del contracte, amb el règim específic de penalitats que s’hi preveu. 
N. Penalitats: 

Totes les obligacions d’aquest apartat són essencials al contracte i el seu incompliment es qualifica com a infracció greu. 

N.1. En cas de demora respecte del compliment del termini total o parcial, o d’incompliment parcial de les prestacions del contracte per causes imputables al contractista, s’aplicaran les penalitats diàries previstes a l’article 193 de l’LCSP en la proporció de 0,60 euros per cada 1.000 euros del preu del contracte, IVA exclòs.
N.2. En cas de compliment defectuós de les prestacions objecte del contracte, de les condicions especials d’execució o del compromís d’adscripció de mitjans humans/materials a l’execució del contracte, si no se’ls ha atribuït el caràcter d’obligació contractual essencial: Fins a un màxim del 10 per cent del preu del contracte, cadascuna.
N.3. En cas d’incompliment de les obligacions en matèria mediambiental, social o laboral a què es refereix la clàusula 27.1 d’aquest plec: Fins a un màxim del 10 per cent del preu del contracte, cadascuna.

N.4 En cas d’incompliment de l’obligació d’informació sobre les condicions de subrogació en contractes de treball: No escau
El total de les penalitats imposades pels supòsits previstos als apartats N.2 a N.4 no pot superar el 50 per cent del preu del contracte.

N.5 En cas infracció de les condicions establertes en la clàusula trenta-quatrena i en l’article 215 de la LCSP per procedir a la subcontractació, així com la falta d’acreditació de l’aptitud de l’empresa subcontractista o de les circumstàncies determinants de la situació d’emergència o de les que fan urgent la subcontractació, i en cas d’incompliment de l’obligació de l’empresa contractista de remetre relació detallada de subcontractistes o subministradors i el justificant de compliment dels pagaments, prevista en la clàusula trenta-quatrena d’aquest plec: Fins a un màxim del 50 per cent del preu del subcontracte.
O. Responsable del contracte:

Responsable del contracte: La persona titular de la Subdirecció General de Gestió de Serveis a la Comunitat i Beques de la Direcció General d’Atenció a la Família i Comunitat Educativa.
Unitat encarregada del seguiment i de l’execució ordinària del contracte: La Subdirecció General de Gestió de Serveis a la Comunitat i Beques de la Direcció General d’Atenció a la Família i Comunitat Educativa.

P. Modificació del contracte: 

No es preveuen causes específiques.

Q. Cessió del contracte: Sí 
R. Subcontractació: Sí, sempre i quan es continuï complint l’estipulat pel que fa a l’habilitació. 
Pagaments directes als subcontractistes: No.
S. Revisió de preus: No
T. Termini de garantia: No, atès que per la naturalesa del contracte o les seves característiques no és necessari.
	Per a consultes de caràcter administratiu, adreceu-vos a:
	Per a consultes de caràcter tècnic, adreceu-vos a:

	Departament d’Educació
Servei de Contractacions

Via Augusta, 202-226, planta 4A

08021 Barcelona

Sra. Sílvia Romero 

Secció de Contractacions

Telèfon: 93 400 69 00 ext. 3315
sromeroa@gencat.cat
contracta.educacio@gencat.cat

	Departament d’Educació
Subdirecció general de Gestió de Serveis a la Comunitat i Beques 

Via Augusta, 202-226, planta 4B
08021 Barcelona

Sra. Carme Meléndez
Subdirectora general de Gestió de Serveis a la Comunitat i Beques
Telèfon: 93 400 69 00
carme.melendez@gencat.cat



I. DISPOSICIONS GENERALS
Primera. Règim jurídic del contracte
El contracte té caràcter administratiu i es regeix per aquest plec de clàusules administratives i pel plec de prescripcions tècniques, les clàusules dels quals es consideren part integrant del contracte.
A més, el contracte es regeix per la normativa en matèria de contractació pública continguda, principalment, en les disposicions següents:
a) Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 (d’ara endavant, “LCSP”).
b) Reial decret 817/2009, de 8 de maig, pel qual es desenvolupa parcialment la Llei 30/2007, de 30 d’octubre, de contractes del sector públic.

d) Reglament general de la Llei de contractes de les administracions públiques, aprovat pel Reial decret 1098/2001, de 12 d’octubre, en tot allò no modificat ni derogat per les dues disposicions esmentades anteriorment (d’ara endavant, “RGLCAP”).
c) Decret llei 3/2016, de 31 de maig, de mesures urgents en matèria de contractació pública (d’ara endavant, “DL 3/2016”), en la part no afectada per la LCSP.
e) Llei orgànica 3/2018, de 5 de desembre, de protecció de dades personals i garantia dels drets digitals.
f) Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE.
g) Ordre PDA/21/2019, de 14 de febrer, per la qual es determina el sistema de notificacions electròniques de l’Administració de la Generalitat de Catalunya i del seu sector públic. 
h) Reial decret 203/2021, de 30 de març, pel qual s’aprova el Reglament d’actuació i funcionament del sector públic per mitjans electrònics.
Addicionalment, també es regeix per les normes aplicables als contractes del sector públic en l’àmbit de Catalunya i per la seva normativa sectorial que resulti d’aplicació. 

Supletòriament al contracte li resulten d’aplicació les normes de dret administratiu i, en el seu defecte, les normes de dret privat.
El desconeixement de les clàusules del contracte en qualsevol dels seus termes, dels altres documents contractuals que en formen part, i també de les instruccions o altres normes que resultin d’aplicació en l’execució de la cosa pactada, no eximeix l’adjudicatari de l’obligació de complir-les.

Segona. Objecte del contracte 
2.1 L’objecte del contracte és la prestació dels serveis que es descriuen en l’apartat A.1 del quadre de característiques.
2.2 Els lots en què, si s’escau, es divideix l’objecte del contracte s’identifiquen en l’apartat A.2 del quadre de característiques.
En el cas que s’estableixi una limitació en la licitació o adjudicació dels lots, es determinarà en l’apartat A.2 del quadre de característiques. Les empreses licitadores podran participar en la realització independent de cada lot, llevat que en l’apartat esmentat s’estableixi l’obligatorietat de licitar a una determinada combinació o a la totalitat dels lots. 

En el cas que l’objecte del contracte no es divideixi en lots, la justificació de la no divisió en lots és la que consta en l’apartat A.2 del quadre de característiques.

2.3 L’expressió de la codificació corresponent a la nomenclatura del Vocabulari Comú de Contractes (CPV) és la que consta a l’apartat A.3 del quadre de característiques.
Tercera. Necessitats administratives que cal satisfer i idoneïtat del contracte
Les necessitats administratives que cal satisfer mitjançant el contracte són les que consten en l’informe justificatiu i proposta de contracte, i en el plec de prescripcions tècniques.
Quarta. Dades econòmiques del contracte i existència de crèdit
4.1. El sistema per a la determinació del preu del contracte és el que s’indica en l’apartat B.1 del quadre de característiques.
4.2. El valor estimat del contracte i el mètode aplicat per al seu càlcul són els que s’assenyalen en l’apartat B.2 del quadre de característiques.
4.3 El pressupost base de licitació és el que s’assenyala en l’apartat B.3 del quadre de característiques. Aquest és el límit màxim de despesa (IVA inclòs) que, en virtut d’aquest contracte, pot comprometre l’òrgan de contractació, i constitueix el preu màxim que poden ofertar les empreses que concorrin a la licitació d’aquest contracte. Les ofertes que superin aquest import seran desestimades automàticament.

Si l’objecte del contracte es divideix en lots, el pressupost base de licitació de cada lot s’indica en l’apartat B.3 del quadre de característiques. 

El pressupost base de licitació es desglossa en els costos que es detallen en l’apartat B.3 del quadre de característiques. 

4.4 El preu del contracte és el d’adjudicació i ha d’incloure, com a partida independent, l’Impost sobre el Valor Afegit. En el preu es consideraran inclosos els tributs, les taxes, els cànons de qualsevol tipus que siguin d’aplicació, així com totes les despeses que s’originin com a conseqüència de les obligacions establertes en aquest plec que s’han de complir durant l’execució del contracte.
4.5 S’han complert tots els tràmits reglamentaris per assegurar l’existència de crèdit per al pagament del contracte. La partida pressupostària a la qual s’imputa aquest crèdit és la que s’esmenta en l’apartat C.1 del quadre de característiques.
En cas que el contracte es formalitzi en l’exercici pressupostari anterior al de l’inici de la seva execució, l’adjudicació quedarà sotmesa a la condició suspensiva d’existència de crèdit adequat i suficient per finançar les obligacions derivades del contracte en l’exercici pressupostari corresponent. 

4.6 Quan el termini d’execució del contracte comprengui més d’un exercici pressupostari i s’autoritzi la despesa amb abast pluriennal, s’ha de fer constar a l’apartat C.2 del quadre de característiques.
4.7 L’òrgan que tramitarà el pagament de la factura és el destinatari que s’estableix en l’apartat C.3 del quadre de característiques.

4.8 La Intervenció General és l’òrgan administratiu amb competències en matèria de comptabilitat pública.

Cinquena. Termini de durada del servei
5.1 El termini de durada del servei és el que s’estableix en l’apartat D.1 del quadre de característiques. El termini total i els terminis parcials són els que es fixen en el programa de treball que s’aprovi, si s’escau. Tots aquest terminis comencen a comptar des del dia que s’estipuli en el contracte. 

5.2 El contracte es podrà prorrogar si així s’ha previst en l’apartat D.2 del quadre de característiques. En aquest cas, la pròrroga s’acordarà per l’òrgan de contractació i serà obligatòria per a l’empresa contractista, sempre que la preavisi amb, almenys, dos mesos d’antelació a l’acabament del termini de durada del contracte. La pròrroga no es produirà, en cap cas, per acord tàcit de les parts.

Sisena. Tramitació de l’expedient i procediment d’adjudicació
6.1 La forma de tramitació de l’expedient i el procediment d’adjudicació del contracte són els establerts en l’apartat E.1 i E.2 del quadre de característiques, respectivament. 

En cas que la tramitació sigui declarada d’urgència, els terminis establerts per a la licitació, adjudicació i formalització del contracte no es reduiran a la meitat conforme al previst a l’article 159.5 de la LCSP.  
6.2  Es podrà utilitzar la subhasta electrònica per a la presentació de millores en els preus o de nous valors relatius a determinats elements de les ofertes que siguin susceptibles de ser expressats en xifres o percentatges, que la millorin en el seu conjunt, si així s’indica en l’apartat E.3 del quadre de característiques.

Setena. Mitjans de comunicació electrònics
7.1 D’acord amb la disposició addicional quinzena de la LCSP, la tramitació d’aquesta licitació comporta la pràctica de les notificacions i comunicacions que en derivin per mitjans exclusivament electrònics.

No obstant això, es podrà utilitzar la comunicació oral per a comunicacions diferents de les relatives als elements essencials, això és, els plecs i les ofertes, deixant-ne el contingut de la comunicació oral documentat degudament, per exemple, mitjançant els arxius o resums escrits o sonors dels principals elements de la comunicació.

7.2 Les comunicacions i les notificacions que es facin durant la licitació i durant la vigència del contracte s’efectuaran per mitjans electrònics a través del sistema de notificació e-NOTUM, d’acord amb la LCSP i la Llei 39/2015, d’1 d’octubre, del procediment administratiu comú de les administracions públiques i l’Ordre PDA/21/2019, de 14 de febrer, per la qual es determina el sistema de notificacions electròniques de l’Administració de la Generalitat de Catalunya i del seu sector públic. A aquests efectes, s’enviaran els avisos de la posada a disposició de les notificacions i les comunicacions a les adreces de correu electrònic i als telèfons mòbils que les empreses hagin facilitat a aquest efecte en la declaració responsable, d’acord amb el que s’indica en la clàusula desena d’aquest plec. Un cop rebuts el/s correu/s electrònic/s i, en el cas que s’hagin facilitat també telèfons mòbils, els SMS, indicant que la notificació corresponent s’ha posat a disposició en l’e-NOTUM, haurà/n d’accedir-hi la/les persones designada/es, mitjançant l’enllaç que s’enviarà a aquest efecte. En l’espai virtual on hi ha dipositada la notificació, es permet accedir a dita notificació amb certificat digital o amb contrasenya.

Els terminis a comptar des de la notificació es computaran des de la data d’enviament de l’avís de notificació, si l’acte objecte de notificació s’ha publicat el mateix dia en el perfil de contractant de l’òrgan de contractació. En cas contrari, els terminis es computaran des de la recepció de la notificació per part de l’empresa a qui s’adreça. No obstant això, els terminis de les notificacions practicades amb motiu del procediment de recurs especial pel Tribunal Català de Contractes computen en tot cas des de la data d’enviament de l’avís de notificació.
7.3 D’altra banda, per tal de rebre tota la informació relativa a aquesta licitació, les empreses que ho vulguin i, en tot cas, les empreses licitadores s’han de subscriure com a interessades en aquesta licitació, a través del servei de subscripció a les novetats de l’espai virtual de licitació que a tal efecte es posa a disposició a l’adreça web del perfil de contractant de l’òrgan de contractació, accessible a la Plataforma de serveis de contractació pública de la Generalitat: https://contractaciopublica.gencat.cat/perfil/Educacio
Les empreses que, d’acord amb la clàusula 10.2 d’aquest plec, activin l’oferta amb l’eina de Sobre Digital s’inscriuran a la licitació automàticament.

Aquesta subscripció permetrà rebre avís de manera immediata a les adreces electròniques de les persones subscrites de qualsevol novetat, publicació o avís relacionat amb aquesta licitació. 

Així mateix, determinades comunicacions que s’hagin de fer amb ocasió o com a conseqüència del procediment de licitació i d’adjudicació del present contracte es realitzaran mitjançant el tauler d’anuncis associat a l’espai virtual de licitació d’aquesta licitació de la Plataforma de serveis de contractació pública. En aquest tauler d’anuncis electrònic, que deixa constància fefaent de l’autenticitat, la integritat i la data i hora de publicació de la informació publicada, també es publicarà informació relativa tant a la licitació, com al contracte.

A més, les empreses licitadores també es poden donar d’alta en el perfil del licitador, prèvia l’autenticació requerida. El perfil del licitador està constituït per un conjunt de serveis adreçats a les empreses licitadores amb l’objectiu de proveir un espai propi a cada empresa licitadora, amb un seguit d’eines que faciliten l’accés i la gestió d’expedients de contractació del seu interès. Per donar-se d’alta cal fer clic a l’apartat “Perfil del licitador” de la Plataforma de serveis de contractació pública i disposar del certificat digital requerit.

7.4 Certificats digitals:

D’acord amb la disposició addicional primera del DL 3/2016, serà suficient l'ús de la signatura electrònica avançada basada en un certificat qualificat o reconegut de signatura electrònica en els termes previstos en el Reglament (UE) 910/2014/UE, del Parlament Europeu i del Consell, de 23 de juliol de 2014, relatiu a la identificació electrònica i els serveis de confiança per a les transaccions electròniques en el mercat interior i pel qual es deroga la Directiva 1999/93/CE. Per tant, aquest és el nivell de seguretat mínim necessari del certificat de signatura electrònica admesa per a la signatura de la declaració responsable i de l’oferta.

Pel que fa als certificats estrangers comunitaris, s’acceptaran els certificats qualificats a qualsevol país de la Unió Europea d’acord amb l’article 25.3 del Reglament (UE) 910/2014/UE sobre identificació electrònica i serveis de confiança, esmentat, el qual disposa que “una signatura electrònica qualificada basada en un certificat qualificat emès a un Estat membre serà reconeguda com a signatura electrònica qualificada a la resta dels Estats membres”.

Vuitena. Aptitud per contractar
8.1 Estan facultades per participar en aquesta licitació i subscriure, si escau, el contracte corresponent les persones naturals o jurídiques, espanyoles o estrangeres, que reuneixin les condicions següents:

a) Tenir personalitat jurídica i plena capacitat d’obrar, d’acord amb el que preveu l’article 65 de la LCSP;

b) No estar incurses en cap de les circumstàncies de prohibició de contractar recollides en l’article 71 de la LCSP, la qual cosa poden acreditar per qualsevol dels mitjans establerts en l’article 85 de la LCSP;
c) Acreditar la solvència requerida, en els termes establerts en la clàusula novena d’aquest plec;
d) Tenir l’habilitació empresarial o professional que, si escau, sigui exigible per dur a terme la prestació que constitueixi l’objecte del contracte; i
e) A més, quan, per així determinar-ho la normativa aplicable, se li requereixin a l’empresa contractista determinats requisits relatius a la seva organització, destinació dels seus beneficis, sistema de finançament o altres per poder participar en el procediment d'adjudicació, aquests s’hauran d’acreditar per les empreses licitadores.
Així mateix, les prestacions objecte d’aquest contracte han d’estar compreses dins de les finalitats, objecte o àmbit d’activitat de les empreses licitadores, segons resulti dels seus estatuts o de les seves regles fundacionals.

Les circumstàncies relatives a la capacitat, solvència i absència de prohibicions de contractar han de concórrer en la data final de presentació d’ofertes i subsistir en el moment de perfecció del contracte.
8.2 Igualment, poden participar en aquesta licitació les unions d’empreses que es constitueixin temporalment a aquest efecte (d’ara endavant, “UTE”), sense que sigui necessari formalitzar-les en escriptura pública fins que no se’ls hagi adjudicat el contracte. Aquestes empreses queden obligades solidàriament davant l’Administració i han de nomenar una persona representant o apoderada única amb poders suficients per exercir els drets i complir les obligacions que es derivin del contracte fins a la seva extinció, sense perjudici que les empreses atorguin poders mancomunats per a cobraments i pagaments d’una quantia significativa.

La durada de la UTE ha de coincidir, almenys, amb la del contracte fins a la seva extinció.

Les empreses que vulguin constituir UTEs per participar en licitacions públiques es poden trobar a través de la funcionalitat “Punt de trobada” de la Plataforma de serveis de contractació pública de la Generalitat, que es troba dins l’apartat “Perfil del licitador”.
8.3 Les empreses licitadores hauran d’estar inscrites en el Registre electrònic d’empreses licitadores de la Generalitat de Catalunya (d’ara endavant, “RELI”) o en el Registre oficial de licitadors i empreses classificades de l’Estat (d’ara endavant, “ROLECE”), en la data final de presentació d’ofertes sempre que la concurrència no es vegi limitada. A aquests efectes, també es considerarà admissible la proposició del licitador que acrediti haver presentat la sol·licitud d'inscripció en el corresponent Registre juntament amb la documentació preceptiva per a això, sempre que tal sol·licitud sigui de data anterior a la data final de presentació de les ofertes. L'acreditació d'aquesta circumstància tindrà lloc mitjançant l'aportació del justificant de recepció de la sol·licitud emès pel corresponent Registre i d'una declaració responsable d'haver aportat la documentació preceptiva i de no haver rebut requeriment d'esmena.
Aquest requisit no serà exigible si el procediment segueix la tramitació abreujada de l’article 159.6 de la LCSP. 
8.4 Les empreses que hagin participat en l’elaboració de les especificacions tècniques o dels documents preparatoris del contracte o hagin assessorat l’òrgan de contractació durant la preparació del procediment de contractació, poden participar en la licitació sempre que es garanteixi que la seva participació no falseja la competència.
Novena. Solvència de les empreses licitadores 
9.1 Les empreses han d’acreditar que compleixen els requisits mínims de solvència que es detallen a l’apartat F.1 del quadre de característiques, bé a través dels mitjans d’acreditació que s’especifiquen en aquest mateix apartat, o bé alternativament mitjançant la classificació equivalent a aquesta solvència, que s’assenyala a l’apartat F.2 del quadre de característiques. 
Si el procediment segueix la tramitació abreujada de l’article 159.6 de la LCSP, no caldrà acreditar-ho i serà suficient amb declarar que es compleixen els requisits mínims de solvència referits mitjançant la declaració responsable de l’annex núm. 1 d’aquest plec. 

Si el contracte es divideix en lots segons l’apartat A.2 del quadre de característiques, la solvència s’ha d’acreditar en relació amb cadascun dels lots als quals es licita.

A les empreses que, per una raó vàlida, no estiguin en condicions de presentar les referències sol·licitades a l’apartat F.1 del quadre de característiques per acreditar la seva solvència econòmica i financera, se les autoritzarà a acreditar-la per mitjà de qualsevol altre document que l’òrgan de contractació consideri apropiat.
9.2 Les empreses licitadores s’han de comprometre a dedicar o adscriure a l’execució del contracte els mitjans personals o materials suficients que s’indiquen, si s’escau, en l’apartat F.3 del quadre de característiques.
En cas d’incompliment d’aquest compromís, s’aplicaran les penalitats previstes en l’apartat N.2 del quadre de característiques i, en cas de manca de previsió, s’atribueix a aquest compromís el caràcter d’obligació contractual essencial a l’efecte de què el seu incompliment sigui causa de resolució del contracte, amb una possible incautació de la garantia definitiva i declaració de prohibició de contractar. 

9.3 Les empreses licitadores poden recórrer per a l’execució del contracte a les capacitats d'altres entitats, amb independència de la naturalesa jurídica dels vincles que tinguin amb elles, per tal d’acreditar la seva solvència econòmica i financera i tècnica o professional, sempre que aquestes entitats no estiguin incurses en prohibició de contractar i que les empreses licitadores demostrin que durant tota la durada de l’execució del contracte disposaran efectivament dels recursos necessaris mitjançant la presentació a tal efecte del compromís per escrit de les entitats esmentades.

No obstant això, respecte als criteris relatius als títols d'estudis i professionals i a l'experiència professional, les empreses només poden recórrer a les capacitats d'altres entitats si aquestes presten els serveis per als quals són necessàries les capacitats esmentades.

En les mateixes condicions, les UTE poden recórrer a les capacitats dels participants en la unió o d'altres entitats.

9.4 En les UTE, totes les empreses que en formen part han d’acreditar la seva solvència, en els termes indicats a l’apartat F.1 del quadre de característiques. Per tal de determinar la solvència de la UTE, s’acumula l’acreditada per cadascuna de les seves integrants. 
II. DISPOSICIONS RELATIVES A LA LICITACIÓ, L’ADJUDICACIÓ I LA FORMALITZACIÓ DEL CONTRACTE
Desena. Presentació de documentació i de proposicions
10.1 Les empreses licitadores han de presentar la documentació que conformi les seves ofertes en 1 ó 2 sobres, segons s’indiqui en l’apartat G.2 del quadre de característiques, en el termini màxim que s’assenyala en l’anunci de licitació, pels  mitjans electrònics i l’enllaç que s’especifiquen en l’apartat G.1 del quadre de característiques.
Les proposicions presentades fora de termini no seran admeses sota cap concepte.
Les empreses poden presentar oferta als diferents lots en què es divideix l’objecte del contracte, amb les limitacions que, en el seu cas, s’estableixin a l’apartat A.2 del quadre de característiques. En cas que la oferta excedeixi el nombre de lots a què es pot presentar, s’acceptarà la oferta en la part que no superi el màxim permès, per ordre numèric. 
En cas que l’apartat E.2 del quadre de característiques determini que el procediment és l’obert simplificat, caldrà observar el que s’estableix respecte del Sobre Digital en les clàusules 10.2 i 10.3 d’aquest plec. 

En cas que l’apartat E.2 del quadre de característiques determini que el procediment és l’obert simplificat i segueix la tramitació de l’article 159.6 de la LCSP, la presentació de les ofertes es farà mitjançant presentació telemàtica d’ofertes i, en conseqüència, no serà d’aplicació el que s’estableix respecte del Sobre Digital en les clàusules 10.2 i 10.3 d’aquest plec. 

10.2 Un cop les empreses licitadores accedeixin, a través de l’enllaç del perfil del contractant, a l’eina web de Sobre Digital, les empreses licitadores han d’omplir un formulari per donar-se d’alta a l’eina i, a continuació, rebran un missatge, al/s correu/s electrònic/s indicat/s en aquest formulari d’alta, d’activació de l’oferta.

Les adreces electròniques que les empreses licitadores indiquin en el formulari d’inscripció de l’eina de Sobre Digital, que seran les emprades per enviar correus electrònics relacionats amb l’ús de l’eina de Sobre Digital, han de ser les mateixes que les que designin en la seva declaració responsable per a rebre els avisos de notificacions i comunicacions mitjançant l’e-NOTUM.

Les empreses licitadores han de conservar el correu electrònic d’activació de l’oferta, atès que l’enllaç que es conté en el missatge d’activació és l’accés exclusiu de què disposaran per presentar les seves ofertes a través de l’eina de Sobre Digital.

Accedint a l’espai web de presentació d’ofertes a través d’aquest enllaç tramès, les empreses licitadores hauran de preparar tota la documentació requerida i adjuntar-la en format electrònic en el/s sobre/s corresponents. Les empreses licitadores poden preparar i enviar aquesta documentació de forma esglaonada, abans de fer la presentació de l’oferta.

Per poder iniciar la tramesa de la documentació, l’eina requerirà a les empreses licitadores que introdueixin una paraula clau per a cada sobre amb documentació xifrada que formi part de la licitació. Amb aquesta paraula clau es xifrarà, en el moment de l’enviament de les ofertes, la documentació. Per tant, aquest procés de xifrat el duu a terme l’eina de Sobre Digital, de manera que les empreses licitadores no han de xifrar prèviament els arxius mitjançant una altra eina. Així mateix, el desxifrat dels documents de les ofertes es realitza mitjançant la mateixa paraula clau, la qual han de custodiar les empreses licitadores. Cal tenir en compte la importància de custodiar correctament aquesta o aquestes claus (poden ser la mateixa per tots els sobres o diferents per cadascun d’ells), ja que només les empreses licitadores la/les tenen (l’eina de Sobre Digital no guarda ni recorda les contrasenyes introduïdes) i són imprescindibles per al desxifrat de les ofertes i, per tant, per l’accés al seu contingut.

L’Administració demanarà a les empreses licitadores, mitjançant el correu electrònic assenyalat en el formulari d’inscripció a l’oferta de l’eina de Sobre Digital, que accedeixin a l’eina web de Sobre Digital per introduir les seves paraules clau en el moment que correspongui.

Quan les empreses licitadores introdueixin les paraules clau s’iniciarà el procés de desxifrat de la documentació, que es trobarà guardada en un espai virtual securitzat o “caixa forta virtual” que garanteix la inaccessibilitat a la documentació abans, en el seu cas, de la constitució de la Mesa i de l’acte d’obertura dels sobres, en la data i l’hora establertes.

Es demanarà a les empreses licitadores que introdueixin la/es paraula/es clau 24 hores després de finalitzat el termini de presentació d’ofertes i, en tot cas, l’han/les han d’introduir dins del termini establert abans de l’obertura del primer sobre xifrat.

En cas que alguna empresa licitadora no introdueixi la paraula clau, no es podrà accedir al contingut del sobre xifrat. Així, atès que la presentació d’ofertes a través de l’eina de Sobre Digital es basa en el xifratge de la documentació i requereix necessàriament la introducció per part de les empreses licitadores de la/les paraula/es clau, que només elles custodien durant tot el procés, per poder accedir al contingut xifrat dels sobres, no es podrà efectuar la valoració de la documentació de la seva oferta que no es pugui desxifrar per no haver introduït l’empresa la paraula clau.
Una vegada es disposi de tota la documentació de l’oferta i s’hagin adjuntat els documents que la conformen, es farà la presentació pròpiament dita de l’oferta, la qual no es considera presentada fins que no ha estat registrada, amb l’apunt d’entrada corresponent, a través de l’eina. A partir del moment en què l’oferta s’hagi presentat, ja no es podrà modificar la documentació tramesa.

Cal tenir en compte que l’eina de Sobre Digital no permet suprimir o modificar les ofertes un cop presentades; sí és possible en qualsevol moment anterior a l’enviament de l’oferta. En cas que una empresa licitadora presenti dues o més ofertes a un mateix lot/contracte dins del termini de presentació d’ofertes, pretenent que l’última substitueixi a una o unes ofertes anteriors, ha d’informar-ho així fefaentment a l’òrgan de contractació i aquest o, en el seu cas, la Mesa de contractació, valorarà el que procedeixi respecte d’aquestes ofertes.
L’eina de Sobre Digital no permet la presentació d’arxius de mida superior a 25 Mb. Per aquest motiu, els arxius de les ofertes d’aquesta mida s’han de comprimir o fragmentar en diverses parts. La partició s’ha de realitzar manualment (sense utilitzar eines del tipus winzip o winrar de partició automàtica) i sense incorporar cap tipus de contrasenya. Els arxius resultants de la partició s’incorporen en l’apartat d’altra documentació numerats (part 1 de 2, part 2 de 2).

En cas de fallida tècnica que impossibiliti l’ús de l’eina de Sobre Digital el darrer dia de presentació de les proposicions, l’òrgan de contractació ampliarà el termini de presentació de les mateixes el temps que es consideri imprescindible, modificant el termini de presentació d’ofertes; publicant a la Plataforma de serveis de contractació pública l’esmena corresponent; i, addicionalment, comunicant el canvi de data a totes les empreses que haguessin activat oferta.

10.3 D’acord amb el que disposa l’apartat 1.h de la disposició addicional setzena de la LCSP, l’enviament de les ofertes mitjançant l’eina de Sobre Digital es podrà fer en dues fases, transmetent primer l’empremta electrònica de la documentació de l’oferta, dins del termini de presentació d’ofertes, amb la recepció de la qual es considerarà efectuada la seva presentació a tots els efectes, i després fent l’enviament de la documentació de l’oferta pròpiament dita, en un termini màxim de 24 hores. En cas de no efectuar-se aquesta segona remissió en el termini de 24 hores, es considerarà que l’oferta ha estat retirada.

Si es fa ús d’aquesta possibilitat, cal tenir en compte que la documentació tramesa en aquesta segona fase ha de coincidir totalment amb aquella respecte de la que s’ha enviat l’empremta digital prèviament, de manera que no es pot produir cap modificació dels fitxers electrònics que configuren la documentació de l’oferta. En aquest sentit, cal assenyalar la importància de no manipular aquests arxius (ni, per exemple, fer-ne còpies, encara que siguin de contingut idèntic) per tal de no variar-ne l’empremta electrònica, que és la que es comprovarà per assegurar la coincidència de documents en les ofertes trameses en dues fases.

10.4 Les ofertes presentades han d’estar lliures de virus informàtics i de qualsevol tipus de programa o codi nociu, ja que en cap cas es poden obrir els documents afectats per un virus amb les eines corporatives de la Generalitat de Catalunya. Així, és obligació de les empreses contractistes passar els documents per un antivirus i, en cas d’arribar documents de les seves ofertes amb virus, serà responsabilitat d’elles que l’Administració no pugui accedir al contingut d’aquests.

En cas que algun document presentat per les empreses licitadores estigui malmès, en blanc o sigui il·legible o estigui afectat per algun virus informàtic, la Mesa de contractació o els serveis dependents de l’òrgan de contractació, segons el cas, valoraran, en funció de quina sigui la documentació afectada, les conseqüències jurídiques respecte de la participació d’aquesta empresa en el procediment que s’hagin de derivar de la impossibilitat d’accedir al contingut d’algun dels documents de l’oferta. En aquests supòsits de necessitat, es podrà sol·licitar a les empreses licitadores una còpia de seguretat, en suport físic electrònic, dels documents electrònics presentats, per tal de poder accedir al contingut dels documents.
En aquest sentit, cal recordar la importància de no manipular aquests arxius per tal de no variar-ne l’empremta electrònica, que és la que es comprovarà per assegurar la coincidència dels documents de la còpia de seguretat, tramesos en suport físic electrònic, i dels tramesos en l’oferta. Així mateix, cal tenir en compte que aquesta còpia no podrà ser emprada en el cas d’haver enviat documents amb virus per mitjans electrònics, atesa la impossibilitat tècnica en aquests casos de poder fer la comparació de les empremtes electròniques i, per tant, de poder garantir la no modificació de les ofertes un cop finalitzat el termini de presentació.

En cas de tractar-se de documents imprescindibles per conèixer o valorar l’oferta, es podrà acordar l’exclusió de l’empresa.

10.5 Es pot trobar material de suport sobre com preparar una oferta mitjançant l’eina de Sobre Digital o, en el seu cas, de presentació telemàtica d’ofertes, a l’enllaç https://contractacio.gencat.cat/ca/contractar-administracio/contractacio-electronica-empreses/e-Licita/
D’altra banda, els formats de documents electrònics admissibles són els formats estàndards de mercat (Office, OpenXML, OpenDocument, PDF o similar).
10.6 D’acord amb l’article 23 del RGLCAP, les empreses estrangeres han de presentar la documentació traduïda de forma oficial al català i/o al castellà.

10.7 Les persones interessades en el procediment de licitació podran sol·licitar a l’òrgan de contractació informació addicional sobre els plecs i demés documentació complementària, el qual la facilitarà almenys 6 dies abans de què finalitzi el termini fixat per a la presentació d’ofertes, sempre que l'hagin demanat almenys 12 dies abans del transcurs del termini de presentació de les proposicions. Si el procediment segueix la tramitació abreujada de l’article 159.6 de la LCSP, es facilitarà almenys 4 dies abans de què finalitzi el termini fixat per a la presentació d’ofertes, sempre que l'hagin demanat almenys 6 dies abans del transcurs del termini de presentació de les proposicions. 
Les persones interessades en el procediment de licitació també poden dirigir-se a l’òrgan de contractació per sol·licitar aclariments del que estableixen els plecs o la resta de documentació, a través de l’apartat de preguntes i respostes del tauler d’avisos de l’espai virtual de la licitació. Aquestes preguntes i respostes seran públiques i accessibles a través del tauler esmentat, residenciat en el perfil de contractant que s’indica en l’apartat G.2 del quadre de característiques.
10.8 Les proposicions són secretes i la seva presentació suposa l'acceptació incondicionada per part de l’empresa licitadora del contingut del present plec, així com del plec de prescripcions tècniques, així com l’autorització a la Mesa i a l’òrgan de contractació per consultar les dades que recullen el RELI o el ROLECE, o les llistes oficials d’operadors econòmics d’un Estat membre de la Unió Europea.

10.9 Cada empresa licitadora no pot presentar més d’una proposició. Tampoc pot subscriure cap proposta en UTE amb d’altres si ho ha fet individualment o figurar en més d’una UTE. La infracció d’aquestes normes dona lloc a la no-admissió de cap de les propostes que hagi subscrit.
10.10 Contingut del/s sobre/s

A.1 En cas que l’apartat E.2 del quadre de característiques determini que el procediment és l’obert simplificat i l’apartat I del quadre de característiques només estableixi criteris d’adjudicació quantificables mitjançant la mera aplicació de fórmules, i també en cas que l’apartat E.2 del quadre de característiques determini que el procediment és l’obert simplificat amb la tramitació abreujada de l’article 159.6 de la LCSP, es presentarà un únic sobre amb el següent contingut: 

a) Declaració responsable, d’acord amb el model que consta a l’annex núm. 1 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant que s’indica en l’apartat G.1 del quadre de característiques, en la que es declara:
· Que, en cas de tractar-se d’una persona jurídica, la persona signatària té capacitat suficient per presentar la proposició en representació de l’empresa.

· Que, en cas de tractar-se d’una empresa espanyola, l’empresa està inscrita en el RELI o en el ROLECE i que les dades que hi consten són vigents.
· Que, en cas de tractar-se d’una persona jurídica, la societat està degudament constituïda i que, dins el seu objecte social, està comprès l’objecte contractual d’aquesta licitació.
· Que no està incursa en prohibició de contractar.

· Que disposa de les autoritzacions necessàries per exercir l’activitat.
· Que compleix els requisits de solvència econòmica i financera, i tècnica o professional, de conformitat amb els requisits mínims exigits en aquest plec.
· Que compleix amb la resta de requisits que s’estableixen en aquest plec i que es poden acreditar mitjançant la declaració responsable.
· Que, en cas que el contracte comporti el tractament de dades de caràcter personal, l’empresa té la capacitat per aplicar les mesures apropiades segons la normativa corresponent. 

· Que, en cas que s’exigeixi en l’apartat F.3 del quadre de característiques, es compromet a adscriure els mitjans materials i/o personals necessaris per a l’execució del contracte. 

· Si es vol recórrer a la solvència i mitjans d’altres entitats per acreditar la solvència exigida en aquesta licitació i, en cas afirmatiu, que es compta amb el compromís de les entitats de posar a disposició els recursos necessaris.
· Que, en cas que l’empresa licitadora sigui estrangera, es sotmet als jutjats i tribunals espanyols de qualsevol ordre per a totes les incidències que puguin sorgir del contracte, amb renúncia expressa al fur propi de l’empresa.
· Que s’autoritza l’òrgan de contractació per a la consulta telemàtica del document d’identitat del/de la representat de l’empresa licitadora i dels certificats acreditatius del compliment de les obligacions tributàries i de Seguretat Social. 

Així mateix, s’ha d’incloure la designació del nom, cognom i NIF de la persona o les persones autoritzades per accedir a les notificacions electròniques, així com les adreces de correu electròniques i, addicionalment, els números de telèfon mòbil on rebre els avisos de les notificacions, d’acord amb la clàusula setena d’aquest plec. Per tal de garantir la recepció de les notificacions electròniques, es recomana designar més d’una persona autoritzada a rebre-les, així com diverses adreces de correu electrònic i telèfons mòbils on rebre els avisos de les posades a disposició. 
La presentació d’ofertes comporta que l’òrgan de contractació pugui consultar o obtenir en qualsevol moment del procediment contractual informació sobre tot allò declarat per les empreses licitadores o contractistes, excepte que s’hi oposin expressament. 
L’eventual falsedat en allò declarat per les empreses licitadores en la declaració responsable o en altres declaracions pot donar lloc a la causa de prohibició de contractar amb el sector públic prevista en l’article 71.1.e de la LCSP.

b) Oferta relativa als criteris quantificables mitjançant l’aplicació de fórmules, d’acord amb el model que consta a l’annex núm. 3 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant.
c) Altra documentació, en cas que s’exigeixi en l’apartat G.2 del quadre de característiques. 
A.2 En cas que l’apartat E.2 del quadre de característiques determini que el procediment és l’obert simplificat i l’apartat I del quadre de característiques estableixi criteris d'adjudicació la valoració dels quals requereix un judici de valor, es presentaran 2 sobres, amb el següent contingut:

Sobre A: 

a) Declaració responsable, d’acord amb el model que consta a l’annex núm. 1 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant que s’indica en l’apartat G.1 del quadre de característiques, prenent en consideració tot l’establert en l’apartat A.1 a) anterior.
b) La proposta avaluable d’acord amb criteris sotmesos a judici de valor que s’especifica en l’apartat G.2 del quadre de característiques, als efectes de comprovar que les ofertes compleixen les especificacions tècniques del plec i per poder valorar l’oferta d’acord amb els criteris d'adjudicació la quantificació dels quals depengui d’un judici de valor, que es determinen en l’apartat I del quadre de característiques. 
L’empresa licitadora podrà ser exclosa si els aspectes tècnics de la proposició no s’adeqüen o concorden amb els requisits exigits en el plec de prescripcions tècniques. 

c) Altra documentació, en cas que s’exigeixi en l’apartat G.2 del quadre de característiques. 
La inclusió en el sobre A de l’oferta econòmica, així com de qualsevol informació de l’oferta de caràcter rellevant avaluable de forma automàtica i que, per tant, s’ha d’incloure en el sobre B, pot comportar l’exclusió de l’empresa licitadora, quan es vulneri el secret de les ofertes o el deure de no tenir coneixement del contingut de la documentació relativa als criteris de valoració objectiva abans de la relativa als criteris de valoració subjectiva.
Sobre B: 

a) Oferta relativa als criteris quantificables mitjançant l’aplicació de fórmules, d’acord amb el model que consta a l’annex núm. 3 d’aquest plec, i del que es facilita una plantilla a la pàgina de l’anunci d’aquesta licitació dins del perfil de contractant.
b) Altra documentació, en cas que s’exigeixi en l’apartat G.2 del quadre de característiques.

10.11 La declaració responsable i l’oferta s’hauran de presentar signats electrònicament per la persona o les persones que tenen la deguda representació de l’empresa per presentar la proposició. 

En el cas d’empreses que concorrin a la licitació amb el compromís d’agrupar-se en una UTE si resulten adjudicatàries del contracte, cada empresa haurà d’aportar una declaració responsable i els representants de totes elles hauran de signar l’oferta de l’annex núm.3. A més, hauran d’aportar un document on consti el compromís de constituir-se formalment en UTE en cas de resultar adjudicatàries del contracte.

A través de l’eina de Sobre Digital o presentació telemàtica d’ofertes, segons escaigui, les empreses hauran de signar el document “resum” de les seves ofertes, amb signatura electrònica avançada basada en un certificat qualificat o reconegut, amb la signatura del qual s’entén signada la totalitat de l’oferta, atès que aquest document conté les empremtes electròniques de tots els documents que la composen.

10.12 No s’acceptaran les proposicions que tinguin omissions, errades o esmenes que no permetin conèixer clarament allò que es considera fonamental per valorar-les.

10.13 A l’apartat G.2 del quadre de característiques consta si s’admeten variants i, si s’escau, sobre quins elements. En cas que s’admetin variants, es podran presentar com a màxim 3 ofertes.
10.14 Les empreses licitadores podran assenyalar quins documents de la seva oferta contenen informació confidencial.

Els documents i les dades presentades per les empreses licitadores en els sobres es poden considerar de caràcter confidencial si inclouen secrets industrials, tècnics o comercials i/o drets de propietat intel·lectual i la seva difusió a terceres persones pugui ser contrària als seus interessos comercials legítims, perjudicar la competència lleial entre les empreses del sector; o bé quan el seu tractament pugui ser contrari a les previsions de la normativa en matèria de protecció de dades de caràcter personal. Així mateix, el caràcter confidencial afecta a qualsevol altres informacions amb un contingut que es pugui utilitzar per falsejar la competència, ja sigui en aquest procediment de licitació o en altres de posteriors. No tenen en cap cas caràcter confidencial l’oferta econòmica de l’empresa, ni les dades incloses en el declaració responsable.

La declaració de confidencialitat de les empreses ha de ser necessària i proporcional a la finalitat o interès que es vol protegir i ha de determinar de forma expressa i justificada els documents i/o les dades facilitades que considerin confidencials. No s’admeten declaracions genèriques o no justificades del caràcter confidencial. 

En tot cas, correspon a l’òrgan de contractació valorar si la qualificació de confidencial de determinada documentació és adequada i, en conseqüència, decidir sobre la possibilitat d’accés o de vista de dita documentació, prèvia audiència de l’empresa o les empreses licitadores afectades.

10.15 Cal tenir en compte que les dades personals de les empreses licitadores, obtingudes per l’Administració en aquest procediment de contractació, seran tractades per la direcció de Serveis, responsable del tractament de les dades personals (dpd.educacio@gencat.cat), amb la finalitat de tramitar els expedients de contractació dels serveis que requereix el Departament d’Educació, d’acord amb la informació del següent enllaç:

https://educacio.gencat.cat/ca/Detall/gestio-expedients-contractacio
Les persones interessades poden sol·licitar l’accés i la rectificació de les seves dades, així com la supressió o la limitació del tractament quan sigui procedent. També es poden oposar al tractament d’acord amb la normativa vigent. El procediment per exercir aquests drets es pot consultar al següent enllaç:
https://educacio.gencat.cat/ca/departament/proteccio-dades/drets-persones-interessades/
Així mateix, cal recordar, en cas que amb ocasió de la participació en aquesta licitació les empreses hagin de comunicar dades personals, tant per incorporar-les en les seves ofertes, com per acreditar el compliment dels requisits previs a l’adjudicació, el que preveuen els articles 6 i 11 de la Llei orgànica 3/2018, de 5 de desembre, de protecció de dades personals i garantia dels drets digitals, respecte del consentiment informat previ de les persones afectades.
Onzena.  Mesa de contractació
11.1 La Mesa de contractació està integrada pels membres que s’indiquen en l’apartat H del quadre de característiques i, d’acord amb l’article 326.6 de la LCSP, s’ha de considerar constituïda vàlidament si ho han fet les persones que assumeixin les funcions de president i de secretari, un funcionari en representació de l’Assessoria Jurídica del Departament d’Educació i un funcionari en representació de la Intervenció delegada al Departament d’Educació. 

En el cas que el procediment d’adjudicació sigui l’obert simplificat amb la tramitació de l’article 159.6 de la LCSP, la Mesa de contractació es constituirà si així s’estableix en l’apartat H del quadre de característiques. 

11.2 Es publicaran al perfil del contractant totes les actes de la Mesa de contractació.
11.3 Si la Mesa de contractació té indicis fonamentats de conductes col·lusòries en el procediment de contractació, en el sentit que defineix l’article 1 de la Llei 15/2007, de 3 de juliol, de defensa de la competència, els traslladarà amb caràcter previ a l’adjudicació del contracte a l’Autoritat Catalana de la Competència per tal que aquesta, a través d’un procediment sumaríssim, s’hi pronunciï, i en donarà compte a l’òrgan de contractació. La remissió d’aquests indicis suspendrà el procediment de contractació.
Dotzena. Determinació de l’oferta econòmicament més avantatjosa
12.1 Criteris d’adjudicació del contracte

Per a la valoració de les proposicions i la determinació de la millor oferta s’ha d’atendre als criteris d’adjudicació establerts en l’apartat I del quadre de característiques. 

L’empat entre diverses ofertes, després de l’aplicació dels criteris d’adjudicació indicats més amunt, es resol mitjançant l’aplicació successiva, fins resoldre l’empat, dels criteris específics per al desempat que s’especifiquen en l’esmentat apartat del quadre de característiques, referits al moment de finalitzar el termini de presentació d’ofertes. La documentació acreditativa dels criteris de desempat l’han d’aportar els licitadors en el moment en què es produeixi l’empat, a requeriment de la Mesa de contractació o del servei depenent de l’òrgan de contractació. 
12.2 Obertura dels sobres i valoració de les ofertes

Finalitzat el termini de presentació d’ofertes, en el dia, lloc i hora indicats en l’anunci de la licitació tindrà lloc l’obertura dels sobres presentats per les empreses licitadores. L’obertura de sobres l’efectuarà, en acte intern, la Mesa de contractació o els serveis de l’òrgan de contractació, segons escaigui. 
12.2.1 En el cas que, en l’apartat I del quadre de característiques, s’estableixin criteris d'adjudicació la valoració dels quals requereix un judici de valor, la Mesa o els serveis de l’òrgan de contractació, segons escaigui, podran sol·licitar els informes tècnics que considerin necessaris per tal que els serveis tècnics de l’òrgan de contractació valorin la documentació relativa a l’oferta avaluable mitjançant criteris sotmesos a judici de valor, en un termini no superior a 7 dies naturals. 
També podrà sol·licitar aquests informes quan consideri necessari verificar que les ofertes compleixen amb les especificacions tècniques dels plecs. Les proposicions que no compleixin dites prescripcions no seran objecte de valoració. 

També podrà requerir informes a les organitzacions socials d’usuaris destinataris de la prestació, a les organitzacions representatives de l’àmbit d’activitat al qual correspongui l’objecte del contracte, a les organitzacions sindicals, a les organitzacions que defensin la igualtat de gènere i a altres organitzacions per verificar les consideracions socials i ambientals.

Es publicarà al perfil del contractant, si s’escau, l’informe de valoració dels criteris d’adjudicació quantificables mitjançant un judici de valor, llevat de la informació declarada confidencial. 
En cas de sol·licitar-se informes tècnics, en l’acte d’obertura dels sobres B, es llegiran els acords adoptats sobre l’admissió o inadmissió d’empreses licitadores o sobre la necessitat d’esmenes, es donarà vista a les proposicions valorables mitjançant un judici de valor i de l’informe tècnic, si n’hi ha, i la puntuació de les proposicions valorables mitjançant un judici de valor. Finalment s’han d’obrir i llegir les propostes valorables de forma automàtica i, sempre que sigui possible, s’ha de proposar l’empresa adjudicatària d’acord amb la puntuació final que en resulti.

12.2.2 En el cas que, en l’apartat I del quadre de característiques, s’estableixin només criteris d’adjudicació quantificables mitjançant la mera aplicació de fórmules, en l’acte d’obertura del sobre únic la Mesa o els serveis de l’òrgan de contractació, segons escaigui, es pronunciaran sobre l’admissió o inadmissió d’empreses licitadores o sobre la necessitat d’esmenes, es llegiran i puntuaran les ofertes de les empreses licitadores i, sempre que sigui possible, es proposarà l’empresa adjudicatària d’acord amb la puntuació final que en resulti.

12.2.3 En cas d’observar defectes esmenables en la documentació del/s sobre/s, la Mesa o els serveis de l’òrgan de contractació, segons escaigui, ho comunicaran a les empreses licitadores afectades perquè els esmenin en el termini de 3 dies.
Així mateix, d’acord amb l’article 95 de la LCSP, la Mesa o els serveis dependents de l’òrgan de contractació podran, segons el cas, sol·licitar a les empreses licitadores els aclariments que li calguin sobre els certificats i documents presentats o requerir-les perquè en presentin de complementaris, les quals, de conformitat amb l’article 22 del RGLCAP, disposaran d’un termini de 5 dies, sense que puguin presentar-se després de declarades admeses les ofertes. 

La Mesa o els serveis dependents de l’òrgan de contractació podran, segons el cas, sol·licitar i admetre l’aclariment o l’esmena d’errors en les ofertes quan siguin de tipus material o formal, no substancials i no impedeixin conèixer el sentit de l’oferta. Únicament es permetrà l’aclariment o l’esmena d’errors en les ofertes sempre que no comportin una modificació o concreció de l’oferta, amb la finalitat de garantir el principi d’igualtat de tracte entre empreses licitadores.

12.2.4 Les sol·licituds d’aclariments o esmenes es duran a terme a través de la funcionalitat que a aquest efecte té l’eina de Sobre Digital o de presentació telemàtica, segons escaigui, mitjançant la qual s’adreçarà un correu electrònic a l’adreça o les adreces assenyalades per les empreses licitadores en el formulari d’inscripció, amb l’enllaç per a què accedeixin a l’espai de l’eina en què han d’aportar la documentació corresponent.

Aquestes peticions d’esmena o aclariment es comunicaran a l’empresa mitjançant comunicació electrònica a través de l’e-NOTUM, integrat amb la Plataforma de serveis de contractació pública, d’acord amb la clàusula setena d’aquest plec.

12.2.5 Després de l’obertura dels sobres, en la mateixa sessió, la Mesa de contractació o els serveis de l’òrgan de contractació, segons escaigui, qualificaran la declaració responsable i la resta de documentació continguda en els sobres i determinarà les empreses admeses a la licitació i les excloses, així com, si s’escau, les causes d’exclusió.
Seran excloses de la licitació, mitjançant resolució motivada, les empreses les proposicions de les quals no concordin amb la documentació examinada i admesa, les que excedeixin del pressupost base de licitació, modifiquin substancialment els models de proposició establerts en aquest plec, comportin un error manifest en l’import de la proposició i aquelles en les quals l’empresa licitadora reconegui l’existència d’error o inconsistència que la fa inviable.

L’existència d’errors en les proposicions econòmiques de les empreses licitadores implicarà l’exclusió d’aquestes del procediment de contractació, quan pugui resultar afectat el principi d’igualtat, en els casos d’errors que impedeixen determinar amb caràcter cert quin és el preu realment ofert per les empreses i, per tant, impedeixin realitzar la valoració de les ofertes.

Sense perjudici de la comunicació a les persones interessades, aquestes circumstàncies es faran públiques mitjançant el seu perfil de contractant i els actes d’exclusió de les empreses licitadores adoptats en relació amb l’obertura dels sobres seran susceptibles d’impugnació en els termes establerts en la clàusula trenta-novena.
12.3 Ofertes amb valors anormals o desproporcionats

La determinació de les ofertes que presentin uns valors anormals s’ha de dur a terme en funció dels límits i els paràmetres objectius establerts en l’apartat J del quadre de característiques.

En el supòsit que una o diverses de les ofertes presentades incorrin en presumpció d’anormalitat, la Mesa o els serveis dependents de l’òrgan de contractació, segons el cas, requeriran a l’/les empresa/es licitadora/es que l’/les hagi/n presentat perquè les justifiquin i desglossin raonadament i detalladament el baix nivell dels preus, o de costos, o qualsevol altre paràmetre sobre la base del qual s’hagi definit la anormalitat de l’oferta. Per aquest motiu, es requeriran a l’/les empresa/es licitadora/es, les precisions que consideri oportunes sobre la viabilitat de l’oferta i les pertinents justificacions. L’empresa licitadora disposarà d’un termini màxim de 5 dies hàbils des de l’enviament de la corresponent comunicació per presentar la informació i els documents que siguin pertinents a aquests efectes.

Les sol·licituds de justificació es duran a terme en la forma descrita a la clàusula 12.2.4 d’aquest plec.

Transcorregut aquest termini, si no es rep la informació i la documentació justificativa sol·licitada, es posarà en coneixement de l’òrgan de contractació i es considerarà que la proposició no podrà ser complerta, quedant l’empresa licitadora exclosa del procediment.

Si la Mesa o els serveis dependents de l’òrgan de contractació, segons el cas, reben la informació i la documentació justificativa sol·licitada dins de termini, s’avaluarà i elevarà la corresponent proposta d’acceptació o rebuig de la proposició, degudament motivada, a l’òrgan de contractació, per tal que aquest decideixi, previ l’assessorament tècnic del servei corresponent, o bé l’acceptació de l’oferta, perquè considera acreditada la seva viabilitat, o bé, en cas contrari, el seu rebuig.

L’òrgan de contractació rebutjarà les ofertes incurses en presumpció d’anormalitat si es basen en hipòtesis o pràctiques inadequades des d’una perspectiva tècnica, econòmica o jurídica. Així mateix, rebutjarà les ofertes si comprova que són anormalment baixes perquè vulneren la normativa sobre subcontractació o no compleixen les obligacions aplicables en matèria mediambiental, social o laboral, nacional o internacional, inclòs l’incompliment dels convenis col·lectius sectorials vigents, en aplicació del que estableix l’article 201 de la LCSP.

Tretzena. Classificació de les ofertes i requeriment de documentació previ a l’adjudicació
13.1 Un cop valorades les ofertes, la Mesa o els serveis de l’òrgan de contractació, segons el cas, les classificaran per ordre decreixent considerant els criteris d’adjudicació assenyalats en l’apartat I del quadre de característiques i, si s’escau, d’acord amb l’ordre de preferència de lots manifestat per les empreses licitadores en les seves ofertes. 
Posteriorment, es remetrà a l’òrgan de contractació la corresponent proposta d’adjudicació. La proposta d’adjudicació no crea cap dret a favor de l’empresa licitadora proposada com a adjudicatària, ja que l’òrgan de contractació podrà apartar-se’n sempre que motivi la seva decisió.

13.2 Un cop acceptada la proposta per l’òrgan de contractació, la Mesa de contractació o els serveis de l’òrgan de contractació, segons el cas, comprovarà, en el registre d’empreses licitadores corresponent o en les bases de dades nacionals d’un Estat Membre, que l’empresa que hagi presentat la millor oferta està degudament constituïda, el signant de la proposició té poder suficient per formular l’oferta, té la solvència econòmica, financera i tècnica o, si s’escau, la classificació corresponent i no està incursa en cap prohibició per contractar. Aquesta comprovació, si escau, també es farà respecte de les empreses a les capacitats de les quals aquella empresa recorri. 
13.2.1 En cas que la documentació relativa a la capacitat i solvència requerida per participar en la licitació d’acord amb la clàusula vuitena i novena d’aquest plec, no consti inscrita en aquests registres o no hi consti vigent o actualitzada, els serveis corresponents requeriran a l’empresa licitadora que hagi presentat la millor oferta per a què, dins del termini de 7 dies hàbils a comptar des de l’enviament del requeriment, presenti la documentació justificativa que s’esmenta a continuació:
a) Documentació acreditativa de la capacitat d’obrar i de la personalitat jurídica de les empreses espanyoles que siguin persones jurídiques, mitjançant l’escriptura de constitució o modificació inscrita en el Registre Mercantil, quan sigui exigible conforme a la legislació mercantil. Quan no ho sigui, s’acredita mitjançant l’escriptura o document de constitució, estatuts o acta fundacional, en què constin les normes que regulen la seva activitat, inscrits, si escau, en el corresponent registre oficial. També cal aportar el NIF de l’empresa.

La capacitat d’obrar de les empreses espanyoles que siguin persones físiques s’acredita amb la presentació del NIF.

En els casos en què es presentin a la licitació empreses no espanyoles d’un Estat membre de la Unió Europea o signatari de l’Acord sobre l’Espai Econòmic Europeu, l’acreditació de la seva capacitat, solvència i absència de prohibicions es pot efectuar mitjançant un certificat d’inscripció en el registre corresponent al seu país, d’entre els que es llisten a l’annex I del RGLCAP.
La capacitat d’obrar de les empreses estrangeres d’estats no membres de la Unió Europea ni signataris de l’Acord sobre l’Espai Econòmic Europeu s’acredita amb l’aportació d’un informe emès per la Missió Diplomàtica Permanent d’Espanya a l’Estat corresponent o per l’oficina consular d’Espanya del lloc del domicili de l’empresa, en el qual consti, prèvia acreditació per l’empresa, que figuren inscrites en el registre local professional, comercial o anàleg o, si no n’hi ha, que actuen habitualment en el tràfic local dins l’àmbit de les activitats objecte del contracte. També han d’aportar un informe de reciprocitat emès per la Oficina Econòmica i Comercial d’Espanya a l’exterior que acrediti que l’Estat de procedència de l’empresa estrangera admet al seu torn la participació d’empreses espanyoles en la contractació amb els ens del sector públic assimilables als que enumera l’article 3 de la LCSP, en forma substancialment anàloga. 
b) En cas que l’empresa licitadora sigui una persona jurídica, documents acreditatius de la representació i personalitat jurídica de les persones signants de les ofertes: poder per comparèixer o signar proposicions en nom d’un altre i el document nacional d’identitat o el passaport. 
c) Les empreses han d’acreditar, si així es requereix en l’apartat F del quadre de característiques, que compleixen els requisits específics de solvència que es detallen en l’apartat F.1 del quadre de característiques, bé a través dels mitjans d’acreditació que es relacionen en aquest mateix apartat del quadre de característiques, o bé alternativament mitjançant la classificació equivalent a aquesta solvència, que s’assenyala en l’apartat F.2 del mateix quadre de característiques. 
Les empreses inscrites en el ROLECE han d’aportar la documentació acreditativa del compliment dels requisits específics de solvència tècnica o professional. 

Els certificats comunitaris d’empresaris autoritzats per contractar als que fa referència l’article 97 de la LCSP constitueixen una presumpció d’aptitud en relació als requisits de selecció qualitativa que figurin en aquests.

Aquesta documentació també s’haurà d’aportar, si s’escau, respecte de les empreses a les capacitats de les quals es recorri. 

13.2.2 En tots els casos, els serveis corresponents requeriran a l’empresa licitadora que hagi presentat la millor oferta per a què, dins del termini de 7 dies hàbils a comptar des de l’enviament del requeriment, presenti la documentació justificativa que s’esmenta a continuació:
a) Si així es requereix en l’apartat F.3 del quadre de característiques, documents acreditatius de l’efectiva disposició de mitjans que s’hagi compromès a dedicar o adscriure a l’execució del contracte d’acord amb l’article 76.2 de la LCSP.
b) Si així es requereix en l’apartat F.4 del quadre de característiques, certificats acreditatius del compliment de les normes de garantia de la qualitat i de gestió mediambiental.
c) Si així es recull a l’apartat F.5, documentació acreditativa de l’habilitació empresarial o professional requerida per realitzar l’objecte del contracte.
d) Si escau, acreditació de la disposició dels recursos necessaris signat per les entitats a la capacitat de les quals l’empresa licitadora recorrerà per acreditar la solvència exigida en aquesta licitació.

e) Qualsevol altra documentació que, específicament i per la naturalesa del contracte, es determini en l’apartat K del quadre de característiques del contracte.
f) Si així es requereix en l’apartat L del quadre de característiques, document acreditatiu de la constitució de la garantia definitiva o document en el que s’opti per la retenció sobre el preu, d’acord amb el que s’estableix a la clàusula catorzena.
g) En el cas que les prestacions a contractar es corresponguin amb les de l’activitat pròpia de qui contracta o quan les prestacions que es contracten s’hagin de prestar de forma continuada en els centres de treball de qui contracta, relació del personal que es destinarà a l’execució del contracte i acreditació de la seva afiliació i alta a la Seguretat Social, mitjançant la presentació dels TC2 corresponents. Alternativament, i si s’escau, aquesta acreditació es podrà efectuar mitjançant declaració responsable per part de l’empresa on es declari no tenir encara contractades les persones treballadores que s’ocuparan en l’execució del contracte i que acreditarà l’afiliació i alta de totes elles quan les hagi contractat i sempre amb caràcter previ a l’inici de l’activitat contractada.
Respecte de la documentació que justifica el compliment d’obligacions tributàries i amb la Seguretat Social previstes en els articles 13 i 14 del RGLCAP, l’empresa licitadora pot autoritzar l’òrgan de contractació a consultar i obtenir, per mitjans electrònics, els certificats corresponents mitjançant la declaració responsable que s’ha de presentar d’acord amb el previst a la clàusula 10.10 d’aquest plec. 
Quan l’empresa no estigui obligada a presentar les declaracions o els documents a què es refereix el paràgraf anterior, aquesta circumstància s’acreditarà mitjançant una declaració responsable. En relació amb l’Impost sobre Activitats Econòmiques, a la declaració responsable s’haurà d’especificar el supòsit legal d’exempció d’entre els recollits en l’apartat 1 de l’article 82 del Text refós de la llei reguladora de les hisendes locals aprovat pel Reial decret legislatiu 2/2004, de 5 de març, i el document de declaració en el cens de persones obligades tributàriament. 
13.2.3 El requeriment de documentació s’efectuarà mitjançant notificació electrònica i es durà a terme en la forma descrita a la clàusula 12.2.4 d’aquest plec.

13.3 Un cop aportada per l’empresa licitadora que hagi presentat la millor oferta la documentació requerida, aquesta es qualificarà. Si s’observa que en la documentació presentada hi ha defectes o errors de caràcter esmenable, s’ha de comunicar a les empreses afectades perquè els corregeixin o esmenin en el termini màxim de 3 dies, en la forma descrita a la clàusula 12.2.4 d’aquest plec.

En el cas que no es complimenti adequadament el requeriment de documentació en el termini assenyalat, o bé en el termini per esmenar que es doni, s’entendrà que l’empresa licitadora ha retirat la seva oferta i es requerirà la mateixa documentació a l’empresa licitadora següent, per l’ordre en què hagin quedat classificades les ofertes. Aquest fet comporta l’exigència de l’import del 3 per cent del pressupost base de licitació, IVA exclòs, en concepte de penalitat i, a més, pot donar lloc a declarar a l’empresa en prohibició de contractar per la causa prevista en l’article 71.2.a de la LCSP.
Catorzena. Garantia definitiva
14.1 L’empresa licitadora que hagi presentat la millor oferta haurà de constituir una garantia definitiva si així consta en l’apartat L del quadre de característiques, i per l’import que s’hi detalla.

14.2 Les garanties es poden prestar en alguna de les formes següents:

a) En efectiu o en valors de deute públic amb subjecció, en cada cas, a les condicions establertes reglamentàriament. L’efectiu i els certificats d’immobilització en els valors anotats s’han de dipositar a la Caixa General de Dipòsits de la Tresoreria General de la Generalitat de Catalunya o a les caixes de dipòsits de les tresoreries territorials.
b) Mitjançant aval, prestat en la forma i condicions establertes reglamentàriament, per algun dels bancs, caixes d’estalvi, cooperatives de crèdit, establiments financers de crèdit o societats de garantia recíproca autoritzats per operar a Espanya, que s’han de dipositar en algun dels establiments esmentats en l’apartat a).
c) Mitjançant contracte d’assegurança de caució amb una entitat asseguradora autoritzada per a operar en la forma i condicions establertes reglamentàriament. El certificat de l’assegurança s’ha de lliurar en els establiments assenyalats en l’apartat a).
d) Per retenció de part del preu d’adjudicació. En aquest cas, el candidat proposat com empresa adjudicatària haurà de presentar, davant l’òrgan de contractació, un escrit demanant la retenció d’aquesta quantitat de la/es primera/es factura/es o, en el seu cas, del pagament de l’import total del contracte, en concepte de garantia definitiva.
14.3 En el cas d’UTE, la garantia definitiva es pot constituir per una o vàries de les empreses participants, sempre que en conjunt arribi a la quantia requerida en l’apartat L del quadre de característiques i garanteixi solidàriament a totes les empreses integrants de la UTE.
14.4 La garantia definitiva respon dels conceptes definits en l’article 110 de la LCSP.

14.5 En cas d’amortització o substitució total o parcial dels valors que constitueixen la garantia, l’empresa adjudicatària està obligada a reposar-los en la quantia necessària per tal que l’import de la garantia no minvi per aquest motiu, havent de quedar constància documentada de l’esmentada reposició.

14.6 Quan a conseqüència de la modificació del contracte, el seu valor total experimenti variació, la garantia constituïda s’haurà d’ajustar a la quantia necessària perquè es mantingui la deguda proporció entre la garantia i el pressupost del contracte vigent en cada moment, en el termini de 15 dies a comptar des de la data en què es notifiqui a l’empresa l’acord de modificació. A aquests efectes, no es consideraran les variacions de preu que es produeixin com a una conseqüència d’una revisió d’aquest de conformitat amb el que assenyala el capítol relatiu a la revisió de preus en els contractes del sector públic de la LCSP.

14.7 Quan es facin efectives sobre la garantia les penalitats o indemnitzacions exigibles a l’empresa adjudicatària, aquesta haurà de reposar o ampliar la garantia, en la quantia que correspongui, en el termini de 15 dies des de l’execució. 

14.8 En el cas que la garantia no es reposi en els supòsits esmentats en l’apartat anterior, l’Administració pot resoldre el contracte.

14.9 En els supòsits especials previstos a l’article 107.2 de la LCSP i, en particular, en cas que l’oferta de l’empresa adjudicatària hagués estat incursa en presumpció d’anormalitat, l’empresa licitadora que hagi presentat la millor oferta haurà de presentar, a més de la garantia a què es refereixen els apartats anteriors, una garantia complementària de fins al 5% del preu del contracte, IVA exclòs, si així consta en l’apartat L del quadre de característiques. 
Quinzena. Decisió de no adjudicar o subscriure el contracte i desistiment
L’òrgan de contractació podrà decidir no adjudicar o subscriure el contracte, per raons d’interès públic degudament justificades i amb la corresponent notificació a les empreses licitadores, abans de la formalització del contracte.

També podrà desistir del procediment, abans de la formalització del contracte, notificant-ho a les empreses licitadores, quan apreciï una infracció no esmenable de les normes de preparació del contracte o de les reguladores del procediment d’adjudicació.

En ambdós supòsits es compensarà les empreses licitadores per les despeses en què hagin incorregut, d’acord amb els criteris de valoració aplicats per calcular la responsabilitat patrimonial de l’Administració, a través dels tràmits del procediment administratiu comú.
La decisió de no adjudicar o subscriure el contracte i el desistiment del procediment d’adjudicació es publicarà en el perfil de contractant.
Setzena. Adjudicació del contracte
16.1 Un cop presentada la documentació a que fa referència la clàusula tretzena i, en els casos en què sigui preceptiva, amb la fiscalització prèvia del compromís de la despesa per la Intervenció en un termini no superior a 5 dies, l’òrgan de contractació acordarà l’adjudicació del contracte a l’empresa o les empreses proposades com a adjudicatàries, dins del termini de 5 dies naturals següents a la recepció de dita documentació.

16.2 Quan l’únic criteri per seleccionar l’adjudicatari del contracte sigui el del preu, l’adjudicació s’ha de dictar en el termini màxim de 15 dies a comptar de l’endemà de l’obertura de les proposicions.

Quan per adjudicar el contracte s’hagi de tenir en compte una pluralitat de criteris, el termini màxim per efectuar l’adjudicació és de dos mesos a comptar de l’obertura de les proposicions. 

Si la proposició es conté en més d’un sobre o arxiu electrònic, de tal manera que aquests s’hagin d’obrir en diversos actes independents, el termini anterior es computa des del primer acte d’obertura del sobre o arxiu electrònic que contingui una part de la proposició.

Els terminis que indiquen els apartats anteriors s’amplien en 15 dies hàbils quan sigui necessari seguir els tràmits a què es refereix l’apartat 4 de l’article 149 de la LCSP.

Si no es produeix l’adjudicació dins dels terminis assenyalats, els licitadors tenen dret a retirar la seva proposició. 

16.3 La licitació no es declararà deserta si hi ha alguna proposició que sigui admissible d’acord amb els criteris que figuren en aquest plec. La declaració, en el seu cas, que aquest procediment ha quedat desert es publicarà en el perfil de contractant.

16.4 La resolució d’adjudicació del contracte es notificarà a les empreses licitadores mitjançant notificació electrònica a través de l’e-NOTUM, d’acord amb la clàusula setena d’aquest plec, i es publicarà en el perfil de contractant de l’òrgan de contractació, indicant el termini en què s’haurà de formalitzar el contracte.

A aquest efecte, s’enviarà, a l’adreça de correu electrònic –i, en cas que s’hagi informat, al telèfon mòbil– que les empreses licitadores hagin designat en presentar les seves proposicions, un avís de la posada a disposició de la notificació. Així mateix, el correu electrònic contindrà l’enllaç per accedir-hi.
16.5 Les empreses que hagin concorregut amb el compromís de constituir-se en UTE hauran de presentar, un cop s’hagi efectuat l’adjudicació del contracte al seu favor, l’escriptura pública de constitució de la UTE en la qual consti el nomenament de la persona representant o de la persona apoderada única de la unió amb poders suficients per exercir els drets i complir les obligacions que es derivin del contracte fins a la seva extinció.

Dissetena. Formalització i perfecció del contracte
17.1 El contracte es formalitzarà en document administratiu, mitjançant signatura electrònica avançada basada en un certificat qualificat o reconegut de signatura electrònica, o, en cas de seguir-se la tramitació de l’article 159.6 de la LCSP, amb la signatura electrònica d’acceptació pel contractista de la resolució d’adjudicació.

L’empresa o les empreses adjudicatàries podran sol·licitar que el contracte s’elevi a escriptura pública, essent al seu càrrec les despeses corresponents.
17.2 La formalització del contracte s’efectuarà en el termini màxim dels 15 dies hàbils següents al dia en què es realitzi la notificació de l’adjudicació a què es refereix la clàusula anterior. 
Si el contracte és susceptible de recurs especial en matèria de contractació, d’acord amb el que estableix l’article 44 de la LCSP, la formalització del contracte s’efectuarà un cop transcorregut el termini mínim de 15 dies hàbils des que es remeti a les empreses licitadores la notificació de l’adjudicació.
Els serveis dependents de l’òrgan de contractació requeriran a l’empresa o les empreses adjudicatàries per a què formalitzin el contracte en un termini no superior a 5 dies a comptar del següent a aquell en què hagi rebut el requeriment, una vegada transcorregut el termini previst en el paràgraf anterior sense que s’hagi interposat recurs especial en matèria de contractació que porti aparellada la suspensió de la formalització o que l’òrgan competent per a la resolució del recurs hagi aixecat la suspensió.

17.3 Si el contracte no es formalitza en el termini indicat en l’apartat anterior per causes imputables a l’empresa adjudicatària, se li exigirà l’import del 3 per cent del pressupost base de licitació, IVA exclòs, en concepte de penalitat, que es farà efectiu contra la garantia definitiva, si s’ha constituït. A més, aquest fet pot donar lloc a declarar a l’empresa en prohibició de contractar, d’acord amb l’article 71.2 b de la LCSP.

Si el contracte no es formalitza en el termini indicat per causes imputables a l’Administració, s’haurà d’indemnitzar l’empresa adjudicatària pels danys i perjudicis que li pugui ocasionar la demora. 

En el supòsit que el contracte no es pugui formalitzar amb l’empresa adjudicatària, s’adjudicarà a l’empresa següent que hagi presentat la millor oferta d’acord amb l’ordre en què hagin quedat classificades les ofertes, amb la presentació prèvia de la documentació a què es refereix la clàusula tretzena, essent aplicables els terminis previstos en els apartats anteriors.

17.4 El contingut del contracte serà el que estableixen els articles 35 de la LCSP i 71 del RGLCAP i no inclourà cap clàusula que impliqui alteració dels termes de l’adjudicació.

17.5 El contracte es perfeccionarà amb la seva formalització i aquesta serà requisit imprescindible per poder iniciar-ne l’execució.

17.6 La formalització d’aquest contracte, juntament amb el contracte o la resolució d’adjudicació signada d’acceptació pel contractista, es publicarà en un termini no superior a 15 dies després del seu perfeccionament en el perfil de contractant. 

17.7 Un cop formalitzat el contracte, es comunicarà al Registre Públic de Contractes de la Generalitat de Catalunya, per a la seva inscripció, les dades bàsiques, entre les quals figuraran la identitat de l’empresa adjudicatària, l’import d’adjudicació del contracte, juntament amb el desglossament corresponent de l’IVA; i posteriorment, si s’escau, les modificacions, les pròrrogues, les variacions de terminis o de preus, l’import final i l’extinció del contracte.

Les dades contractuals comunicades al Registre Públic de Contractes seran d’accés públic, amb les limitacions que imposen les normes sobre protecció de dades, sempre que no tinguin caràcter de confidencials.
III. DISPOSICIONS RELATIVES A L’EXECUCIÓ DEL CONTRACTE
Divuitena. Condicions especials d’execució
Les condicions especials en relació amb l’execució, d’obligat compliment per part de l’empresa contractista i, si s’escau, per l’empresa sub-contractista, són les que s’estableixen en l’apartat M del quadre de característiques.
S’atribueix a aquestes condicions especials d’execució el caràcter d’obligació contractual essencial a l’efecte de què el seu incompliment sigui causa de resolució del contracte, en cas que no es fixin penalitats en l’apartat N.2 del quadre de característiques per establir-ne les conseqüències de l’incompliment.

Dinovena. Execució i supervisió del servei
19.1 El contracte s’executarà amb subjecció al que estableixin les seves clàusules i els plecs i conforme amb les instruccions que en la seva interpretació doni a l’empresa contractista la persona responsable del contracte a la qual es refereix la clàusula vint-i-dosena d’aquest plec.

19.2 L'adjudicatari assumeix les responsabilitats inherents a la direcció immediata dels treballs que executi. L'adjudicatari ha de designar obligatòriament, en el moment de la perfecció del contracte, un representant responsable de la direcció dels treballs que ha de ser un tècnic competent en les matèries que en són objecte. Aquest responsable serà l'encarregat de dirigir i coordinar els treballs i de transmetre les instruccions precises al personal adscrit a l'execució del servei per a garantir-ne la correcta execució.
En aquest sentit, correspon exclusivament a l’empresa contractista la selecció del personal que, acreditant els requisits de titulació i experiència exigits en els plecs, formarà part de l’equip de treball adscrit a l’execució del contracte, sense perjudici de la verificació per part de l’Administració del compliment d’aquells requisits. 

L’empresa contractista procurarà que existeixi estabilitat en l’equip de treball, i que les variacions en la seva composició siguin puntuals i obeeixin a raons justificades, en ordre a no alterar el bon funcionament del servei, informant en tot moment a l’Administració.

En relació amb les persones treballadores destinades a l’execució d’aquest contracte, l’empresa contractista assumeix l’obligació d’exercir de manera real, efectiva i continua, el poder de direcció inherent a tot empresari. En particular, assumirà la negociació i el pagament dels salaris, la concessió de permisos, llicències i vacacions, les substitucions de les persones treballadores en els casos de baixa o absència, les obligacions legals en matèria de Seguretat Social, inclòs l’abonament de cotitzacions i el pagament de prestacions, quan procedeixi, les obligacions legals en matèria de prevenció de riscos laborals, l’exercici de la potestat disciplinaria, així com quants drets i obligacions es deriven de la relació contractual entre empleat i ocupador.
L’empresa contractista vetllarà especialment perquè les persones treballadores adscrites a l’execució del contracte desenvolupin la seva activitat sense extralimitar-se en les funcions desempenyorades respecte de l’activitat delimitada en els plecs com a objecte del contracte.
L’empresa contractista estarà obligada a executar el contracte en les seves pròpies dependències o instal·lacions, llevat que, excepcionalment, o per la naturalesa del servei contractat, sigui autoritzada a prestar els seus serveis en les dependències administratives. En aquest cas, el personal de l’empresa contractista ocuparà espais de treball diferenciats del que ocupin els empleats públics. Correspon també a l’empresa contractista vetllar pel compliment d’aquesta obligació. En l’expedient haurà de fer-se constar motivadament la necessitat que, per a l’execució del contracte, els serveis es prestin en les dependències administratives.
L’empresa contractista haurà de designar, al menys, un coordinador tècnic o responsable integrat en la seva pròpia plantilla, que tindrà entre les seves obligacions les següents:
· Actuar com a interlocutor de l’empresa contractista davant l’Administració, canalitzant, d’una banda, la comunicació entre aquella i el personal integrant de l’equip de treball adscrit al contracte i, d’una altra banda, de l’Administració, en tot el relatiu a les qüestions derivades de l’execució del contracte.
· Distribuir el treball entre el personal encarregat de l’execució del contracte, i impartir a aquests treballadors les ordres i instruccions de treball que siguin necessàries en relació amb la prestació del servei contractat.
· Supervisar el correcte compliment per part del personal integrant de l’equip de treball de les funcions que té encomanades, així com controlar l’assistència d’aquest personal al lloc de treball.
· Organitzar el règim de vacances del personal adscrit a l’execució del contracte, havent de coordinar-se adequadament l’empresa contractista com l’Administració contractant, per no alterar el bon funcionament del servei.
· Informar a l’Administració sobre les variacions, ocasionals o permanents, en la composició de l’equip de treball adscrit a l’execució del contracte.
· Efectuar la coordinació de riscos, en cas de concurrència d’activitats empresarials en el mateix centre de treball. 
Vintena. Programa de treball
L’empresa contractista està obligada a presentar un programa de treball que haurà d’aprovar l’òrgan de contractació quan així es determini en l’apartat G del quadre de característiques i, en tot cas, en els serveis que siguin de tracte successiu.  
Vint-i-unena. Compliment de terminis i correcta execució del contracte
21.1 L’empresa contractista està obligada a complir el termini total d’execució del contracte i els terminis parcials fixats, si s’escau, en el programa de treball.

21.2 Si l’empresa contractista incorregués en demora respecte del compliment dels terminis total o parcials, per causes que li siguin imputables, l’Administració podrà optar, ateses les circumstàncies del cas, per la resolució del contracte amb pèrdua de la garantia o per la imposició de les penalitats, en la forma i condicions establertes en els articles 193 i 194 de la LCSP i especificades en l’apartat N.1 del quadre de característiques.

L’Administració tindrà la mateixa facultat si l’empresa contractista incompleix parcialment, per causes que li siguin imputables, l’execució de les prestacions definides en el contracte.

Si el retard respecte al compliment dels terminis fos produït per motius no imputables a l’empresa contractista i aquesta ofereix complir si se li amplia el termini inicial d’execució, se li concedirà un termini, almenys, igual al temps perdut, a menys que l’empresa contractista en demani un altre de més curt.

En tot cas, la constitució en mora de l’empresa contractista no requerirà intimació prèvia per part de l’Administració.

21.3 En cas de compliment defectuós de la prestació objecte del contracte o d’incompliment dels compromisos assumits per l’empresa contractista o de les condicions especials d’execució que consten en l’apartat M del quadre de característiques es podrà acordar la imposició de les penalitats establertes en l’apartat N.2 del quadre de característiques.

21.4 En cas d’incompliment de les obligacions en matèria mediambiental, social o laboral a què es refereix la clàusula 27.1 d’aquest plec, s’imposaran les penalitats establertes en l’apartat N.3 del quadre de característiques.

21.5 En cas d’incompliment de l’obligació d’informació sobre les condicions de subrogació en contractes de treball, s’imposaran les penalitats establertes en l’apartat N.4 del quadre de característiques.

21.6 En cas d’incompliment de l’empresa contractista de les condicions que estableixen la clàusula trenta-quatrena d’aquest plec i l’article 215.2 de la LCSP per subscriure subcontractes, així com la falta d’acreditació de l’aptitud de l’empresa subcontractista o de les circumstàncies determinants de la situació d’emergència o de les que fan urgent la subcontractació, i en cas d’incompliment de l’obligació de l’empresa contractista de remetre relació detallada de subcontractistes o subministradors i el justificant de compliment dels pagaments, prevista en la clàusula trenta-quatrena d’aquest plec, s’imposaran les penalitats establertes en l’apartat N.5 del quadre de característiques.

21.7 Els imports de les penalitats que s’imposin es faran efectius mitjançant la deducció de les quantitats que, en concepte de pagament total o parcial, s’hagin d’abonar a l’empresa contractista o sobre la garantia que, si s’escau, s’hagués constituït, quan no es puguin deduir dels pagaments esmentats.

21.8 En els supòsits d’incompliment parcial o compliment defectuós o de demora en l’execució en què no estigui prevista una penalitat o en què aquesta no cobreixi els danys causats a l’Administració, s’exigirà al contractista la indemnització per danys i perjudicis.
Vint-i-dosena. Persona responsable del contracte
Amb independència de la unitat encarregada del seguiment i l’execució ordinària del contracte, es designa com a persona responsable del contracte la que es determina en l’apartat O del quadre de característiques. 

Les instruccions donades per la persona responsable del contracte configuren les obligacions d’execució del contracte juntament amb el seu clausulat i els plecs.

La persona responsable del contracte exercirà les funcions següents:

a) Supervisar l’execució del contracte i prendre les decisions i dictar les instruccions necessàries per assegurar la correcta realització de la prestació, sempre dins de les facultats que li atorgui l’òrgan de contractació.
b) Adoptar la proposta sobre la imposició de penalitats.
c) Emetre un informe on determini si el retard en l’execució és produït per motius imputables al contractista.
Vint-i-tresena. Resolució d’incidències
Les incidències que puguin sorgir entre l’Administració i l’empresa contractista en l’execució del contracte, per diferències en la interpretació del que s’ha convingut o bé per la necessitat de modificar les condicions contractuals, es tramitaran mitjançant expedient contradictori que inclourà necessàriament les actuacions descrites en l’article 191 de la LCSP i l’article 97 del RGLCAP.

Llevat que motius d’interès públic ho justifiquin o la naturalesa de les incidències ho requereixi, la seva tramitació no determinarà la paralització del contracte.

Vint-i-quatrena. Resolució de dubtes tècnics interpretatius
Per a la resolució de dubtes tècnics interpretatius que puguin sorgir durant l’execució del contracte es pot sol·licitar un informe tècnic extern a l’Administració i no vinculant.

IV. DISPOSICIONS RELATIVES ALS DRETS I OBLIGACIONS DE LES PARTS
Vint-i-cinquena. Abonaments a l’empresa contractista
25.1 L’import dels serveis prestats s’acreditarà de conformitat amb el plec de prescripcions tècniques, per mitjà dels documents que acreditin la realització total o parcial, si s’escau, del contracte.

25.2 El pagament a l’empresa contractista s’efectuarà contra presentació de factura expedida d’acord amb la normativa vigent sobre factura electrònica, en els terminis i les condicions establertes en l’article 198 de la LCSP.

D’acord amb el que estableix la Llei 25/2013, de 27 de desembre, d’impuls de la factura electrònica i creació del registre comptable de factures en el sector públic, les factures s’han de signar amb signatura avançada basada en un certificat reconegut, i han d’incloure, necessàriament, el número d’expedient de contractació.

El format de la factura electrònica i signatura s’han d’ajustar al que disposa l’annex 1 de l’Ordre ECO/306/2015, de 23 de setembre, per la qual es regula el procediment de tramitació i anotació de les factures en el Registre comptable de factures en l’àmbit de l’administració de la Generalitat de Catalunya i el sector públic que en depèn.

La plataforma e.FACT és el punt general d’entrada de factures electròniques de l’Administració de la Generalitat de Catalunya i del seu Sector Públic.

Les dades identificatives de l’òrgan administratiu amb competències en matèria de comptabilitat pública, de l’òrgan de contractació i del destinatari, que l’empresa contractista haurà de fer constar en les factures corresponents, són les detallades en l’apartat C.3 del quadre de característiques.

El seguiment de l’estat de les factures es podrà consultar al web del Departament de la Vicepresidència i d’Economia i Hisenda a l’apartat de Tresoreria i Pagaments (consulta de l’estat de factures i pagaments de documents), a partir de l’endemà del registre de la factura.

25.3 En cas de retard en el pagament, l’empresa contractista té dret a percebre, en els termes i les condicions legalment establerts, els interessos de demora i la indemnització corresponent pels costos de cobrament en els termes establerts en la Llei 3/2004, de 29 de desembre, per la qual s’estableixen mesures de lluita contra la morositat en les operacions comercials.

25.4 L’empresa contractista podrà realitzar els treballs amb més celeritat de la necessària per executar els serveis en el termini o terminis contractuals. Tanmateix, no tindrà dret a percebre cada any, sigui quin sigui l’import del que s’hagi executat o de les certificacions expedides, més quantitat que la consignada a l’anualitat corresponent, afectada pel coeficient d’adjudicació.
25.5 L’empresa contractista podrà transmetre els drets de cobrament en els termes i condicions establerts en l’article 200 de la LCSP.

Vint-i-sisena. Responsabilitat de l’empresa contractista
26.1 L’empresa contractista és responsable de la qualitat tècnica dels treballs que dugui a terme i de les prestacions i serveis realitzats, així com també de les conseqüències que es dedueixin per a l’Administració o per a terceres persones de les omissions, errors, mètodes inadequats o conclusions incorrectes en l’execució del contracte.

26.2 L’empresa contractista executa el contracte al seu risc i ventura i està obligada a indemnitzar els danys i perjudicis que es causin a terceres persones com a conseqüència de les operacions que requereixi l’execució del contracte, excepte en el cas que els danys siguin ocasionats com a conseqüència immediata i directa d’una ordre de l’Administració.

26.3 Quan el contracte de serveis consisteixi en l’elaboració íntegra d’un projecte d’obra, l’òrgan de contractació ha d’exigir al contractista que esmeni els defectes, insuficiències tècniques, errors materials, omissions i infraccions de preceptes legals o reglamentaris que li siguin imputables, i li ha d’atorgar a aquest efecte el termini corresponent, que no pot excedir els dos mesos.

Si transcorregut aquest termini no s’han corregit les deficiències, l’Administració pot optar, atenent les circumstàncies concurrents, per resoldre el contracte o per concedir un nou termini al contractista.

En el primer cas, escau procedir a confiscar la garantia, i el contractista incorre en l’obligació d’abonar a l’Administració una indemnització equivalent al 25 per cent del preu del contracte.

En el segon cas, el nou termini concedit per reparar les deficiències no corregides ha de ser d’un mes improrrogable, i el contractista incorre en una penalitat equivalent al 25 per cent del preu del contracte.

Si es produeix un nou incompliment, escau resoldre el contracte amb obligació per part del contractista d’abonar a l’Administració una indemnització igual al preu pactat amb pèrdua de la garantia.

Quan el contractista, en qualsevol moment abans de la concessió de l’últim termini, renunciï a la realització del projecte, ha d’abonar una indemnització igual a la meitat del preu del contracte amb pèrdua de la garantia.

26.4 En els contractes de serveis d’elaboració d’un projecte d’obra, si el pressupost d’execució de l’obra que preveu el projecte es desvia en més d’un 20 per cent, tant per excés com per defecte, del cost real d’aquella com a conseqüència d’errors o omissions imputables al contractista consultor, s’haurà de minorar el preu del contracte d’elaboració del projecte, en concepte d’indemnització, en funció del percentatge de desviació, fins a un màxim equivalent a la meitat d’aquell. El barem d’indemnitzacions és el següent:

a) En el supòsit que la desviació sigui de més del 20 per cent i menys del 30 per cent, la indemnització corresponent ha de ser del 30 per cent del preu d’adjudicació del contracte, IVA exclòs.
b) En el supòsit que la desviació sigui de més del 30 per cent i menys del 40 per cent, la indemnització corresponent ha de ser del 40 per cent del preu d’adjudicació del contracte, IVA exclòs.

c) En el supòsit que la desviació sigui de més del 40 per cent, la indemnització corresponent ha de ser del 50 per cent del preu d’adjudicació del contracte, IVA exclòs.

El contractista ha d’abonar l’import de la indemnització esmentada en el termini d’un mes a partir que es notifiqui la resolució corresponent, que s’ha d’adoptar amb la tramitació d’expedient prèvia amb audiència de l’interessat.

Amb independència del previst en aquest apartat i en el 27.3, i a l’article 233.4, segon paràgraf, de la LCSP, el contractista ha de respondre dels danys i perjudicis que durant l’execució o explotació de les obres es causin tant a l’òrgan de contractació com a tercers, per defectes i insuficiències tècniques del projecte o pels errors materials, omissions i infraccions de preceptes legals o reglamentaris en què aquell hagi incorregut, imputables a ell.
La indemnització derivada de la responsabilitat exigible al contractista ha d’arribar al 50 per cent de l’import dels danys i perjudicis causats, fins a un límit màxim de cinc vegades el preu pactat pel projecte, i és exigible dins del termini de deu anys, comptats des de la recepció d’aquest per part de l’Administració, i és a càrrec d’aquesta, si s’escau, la resta de la indemnització esmentada quan s’hagi de satisfer a tercers.
Vint-i-setena. Altres obligacions de l’empresa contractista
27.1 L’empresa contractista està obligada en l’execució del contracte al compliment de les obligacions aplicables en matèria mediambiental, social o laboral que estableixen el dret de la Unió Europea, el dret nacional, els convenis col·lectius o les disposicions de dret internacional mediambiental, social i laboral que vinculin a l’Estat, i en particular les que estableix l’annex V de la LCSP.
L’empresa contractista s’obliga especialment a complir les condicions salarials de les persones treballadores de conformitat amb el conveni col·lectiu sectorial aplicable, a aplicar en executar les prestacions pròpies del contracte les mesures destinades a promoure la igualtat entre homes i dones, i a complir les disposicions vigents en matèria d’integració social  de persones amb discapacitat.

L’incompliment de les obligacions en matèria mediambiental, social o laboral esmentades i, en especial, els incompliments o els retards reiterats en el pagament dels salaris o l’aplicació de condicions salarials inferiors a les derivades dels convenis col·lectius que sigui greu i dolosa, donarà lloc a la imposició de penalitats a què es refereix l’apartat N.3 del quadre de característiques. A aquest efecte, l’empresa contractista haurà de remetre la justificació de la realització efectiva d’aquests pagaments a l’òrgan de contractació quan aquest li ho sol·liciti.

27.2 L’empresa es compromet a executar el contracte d’acord amb les recomanacions relatives a les mesures de seguretat i d’higiene establertes en cada moment per les autoritats laborals, sanitàries i educatives.
En cas que les persones treballadores de l’empresa contractista hagin de prestar serveis a les dependències del Departament d’Educació, l’empresa contractista haurà d’aportar a la unitat de prevenció de riscos laborals del Departament d’Educació, amb la màxima antelació possible abans de l’inici del servei, la documentació a què obliga la normativa de prevenció de riscos laborals en matèria de concurrència d’activitats empresarials i dur a terme la coordinació de riscos empresarials.
27.3 L’empresa contractista està obligada a complir les disposicions vigents en matèria fiscal.

27.4 L’empresa contractista ha d’emprar el català en les seves relacions amb l’Administració de la Generalitat derivades de l’execució de l’objecte d’aquest contracte. Així mateix, l’empresa contractista i, si s’escau, les empreses subcontractistes han d’emprar, almenys, el català en els rètols, les publicacions, els avisos i en la resta de comunicacions de caràcter general que es derivin de l’execució de les prestacions objecte del contracte.

L’empresa contractista ha de lliurar els treballs objecte d’aquest contracte, almenys, en  català. 
En el cas que l’objecte del contracte sigui un projecte d’obres, l’empresa contractista ha de redactar en llengua catalana la documentació del projecte i les llegendes dels plànols i documentació tècnica annexa, tant en paper com en suport digital, que s’obtingui com a resultat de la realització dels treballs segons les determinacions del clausulat específic del plec de prescripcions tècniques particulars.

Així mateix, l’empresa contractista assumeix l’obligació de destinar a l’execució del contracte els mitjans i el personal que resultin adients per assegurar que es podran realitzar les prestacions objecte del servei en català. A aquest efecte, l’empresa adjudicatària haurà d’adoptar les mesures de formació del seu personal necessàries per garantir que el personal que, si s’escau, pugui relacionar-se amb el públic, tingui un coneixement suficient de la llengua catalana per desenvolupar les tasques d’atenció, informació i comunicació de manera fluida i adequada.

En tot cas, l’empresa contractista i, si s’escau, les empreses subcontractistes, queden subjectes en l’execució del contracte a les obligacions derivades de la Llei 1/1998, de 7 de gener, de política lingüística i de les disposicions que la desenvolupen. En l’àmbit territorial de la Vall d’Aran, les empreses contractistes i, si s’escau, les empreses subcontractistes, han d’emprar l’aranès d’acord amb la Llei 35/2010, d'1 d'octubre, de l'occità, aranès a l'Aran, i amb la normativa pròpia del Conselh Generau d’Aran que la desenvolupi.

27.5 L’empresa contractista s’obliga al compliment de tot allò que estableix la Llei orgànica 3/2018, de 5 de desembre, de protecció de dades personals i garantia dels drets digitals i el Reglament (UE) 2016/679, del Parlament Europeu i del Consell de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE, i la normativa de desenvolupament, en relació amb les dades personals a les quals tingui accés amb ocasió del contracte.

La documentació i la informació que es desprengui o a la qual es tingui accés amb ocasió de l’execució de les prestacions objecte d’aquest contracte i que correspon a l’Administració contractant responsable del fitxer de dades personals té caràcter confidencial i no podrà ésser objecte de reproducció total o parcial per cap mitjà o suport. Per tant, no se’n podrà fer ni tractament ni edició informàtica, ni transmissió a tercers fora de l’estricte àmbit de l’execució directa del contracte.

En cas que l’execució del contracte impliqui que l’empresa contractista tracti o accedeixi a dades de caràcter personal, caldrà formalitzar un contracte amb l’empresa com a encarregada del tractament, segons el model de l’annex 5. En cas que l’execució del contracte impliqui que es tractin o s'accedeixin a dades de categories especials, que afectin a persones vulnerables o a qualsevol altre dels supòsits previstos per als tractaments de dades considerats d’elevat risc, caldrà complementar o ampliar aquest contracte per recollir aquests riscos i les mesures de seguretat addicionals que calgui, o bé redactar-ne un d’específic.
En cas que l’execució del contracte no impliqui que l’empresa contractista tracti o accedeixi a dades de caràcter personal, però hi pugui haver un tractament incidental, o es pugui donar el cas que, per a la realització del treball, el personal de l’empresa contractista i, en el seu cas, el de les empreses subcontractades requereixi tractar alguna dada del personal al servei de l’administració pública, s’estarà obligat a guardar secret fins i tot després de la finalització de la relació contractual, sense que en cap cas pugui utilitzar les dades ni revelar-les a tercers.
El personal de l’empresa contractista i, en el seu cas el de les empreses subcontractades, tot i que no siguin encarregades del tractament, han de respectar les mesures de seguretat que hagi establert la direcció de Serveis, responsable del tractament. En particular, ha de tenir en compte el següent:
· El personal propi i, en el seu cas, el de les empreses subcontractades ha de conèixer i complir la confidencialitat de la informació referent a la tasca realitzada i estarà obligat a mantenir absoluta reserva respecte a qualsevol dada o informació a què pugui accedir de forma extraordinària durant el compliment del contracte.
· No es podran emprar les dades i informacions derivades de l’execució del contracte per a finalitats diferents de les necessàries per al compliment d’aquest contracte, ni podran cedir-se a tercers, ni copiar-se o reproduir-se, excepte en la forma i condicions necessàries per a garantir la seguretat de les mateixes i la recuperació de la informació davant de fallides o accidents.
· En tot el procés d’execució de les tasques pròpies del contracte, l’empresa contractista i, en el seu cas, les empreses subcontractades han de complir estrictes normes de seguretat a fi d’assegurar en tot moment la confidencialitat, la integritat i la disponibilitat de la informació referent a les tasques executades.

· Igualment, caldrà garantir la seguretat i la confidencialitat de la informació continguda en la documentació dels registres i seguiments duts per l’empresa contractista respecte al procés d’execució.
L’empresa contractista ha de posar en coneixement dels treballadors afectats aquestes mesures i conservar l’acreditació de la comunicació d’aquest deure.
Així mateix, l’empresa contractista ha de posar en coneixement del responsable del tractament, de forma immediata, qualsevol incidència que es produeixi durant l’execució del contracte que pugui afectar la integritat o la confidencialitat de les dades personals afectades per aquest incident.
L’empresa contractista haurà de retornar tots aquells suports o materials que continguin dades personals a la direcció de Serveis o destruir-los, immediatament després de la finalització de les tasques que n’han originat l’ús temporal, i en qualsevol cas, a la finalització del projecte o de la relació laboral.
L’incompliment del que s’estableix en els apartats anteriors pot donar lloc a què l’empresa contractista sigui considerada responsable del tractament, als efectes d’aplicar el règim sancionador i de responsabilitats previst a la normativa de protecció de dades.
27.6 L’empresa contractista es compromet a facilitar la informació que sigui necessària per a donar compliment a les obligacions establertes per la Llei 19/2014, de transparència, accés a la informació pública i bon govern. 
27.7 L’empresa contractista declara que donarà compliment a les obligacions en matèria d’informació i comunicació regulades en l’annex XII, apartat 2.2 del Reglament (UE) núm. 1303/2013, el qual regula les responsabilitats dels beneficiaris en relació a mesures d’informació i comunicació destinades al públic.
27.8 En cas que així es prevegi en l’apartat K del quadre de característiques, l’empresa contractista ha d’acreditar que el personal que adscriu a l’execució del contracte compleix el previst en l’article 13.5 de la Llei orgànica 1/1996, de 15 de gener, de Protecció jurídica del menor, de modificació parcial del Codi Civil i de la Llei d’enjudiciament civil. 

27.9 En cas que una norma legal, conveni col·lectiu, acord de negociació col·lectiva d’eficàcia general o l’oferta presentada imposin a l’adjudicatari l’obligació de subrogar-se com a ocupador en les relacions laborals del personal adscrit al servei, l’empresa contractista s’obliga a subrogar-se com a ocupadora en les relacions laborals de les persones treballadores adscrites a l’execució d’aquest contracte, d’acord amb la informació sobre les condicions dels contractes respectius que es facilita en l’annex 4 d’aquest plec.

Així mateix, quan s’iniciï una nova licitació del contracte, l’empresa contractista està obligada a proporcionar a l’òrgan de contractació la informació relativa a les condicions dels contractes de les persones treballadores que hagin de ser objecte de subrogació. En concret, com a part d’aquesta informació, s’obliga a aportar les llistes del personal objecte de subrogació indicant el conveni col·lectiu aplicable i els detalls de categoria, tipus de contracte, jornada, data d’antiguitat, venciment del contracte, salari brut anual de cada treballador, així com tots els pactes en vigor aplicables als treballadors als quals afecti la subrogació. L’incompliment d’aquesta obligació donarà lloc a la imposició de les penalitats establertes en l’apartat N.4 del quadre de característiques. 

En cas que la informació proporcionada no fos correcta, es considerarà que l’empresa ha incomplert l’obligació d’informació esmentada, als efectes d’imposició de penalitats i sense perjudici de que l’empresa sigui considerada responsable dels danys i perjudicis que això pogués ocasionar a l’empresa adjudicatària del nou contracte. A aquest efecte, es podrà retenir la garantia definitiva constituïda per a la contractació del contracte objecte d’aquest plec fins que l’empresa no hagi reparat els referits danys i perjudicis. 
El contractista té l’obligació de respondre dels salaris impagats als treballadors afectats per subrogació, així com de les cotitzacions a la Seguretat Social meritades, encara en el cas que es resolgui el contracte i aquells siguin subrogats per un nou contractista, i sense que en cap cas aquesta obligació correspongui a aquest últim. En aquest cas, el Departament d'Educació, un cop acreditada la manca de pagament dels salaris esmentats, ha de procedir a la retenció de les quantitats degudes al contractista per a garantir el pagament dels salaris esmentats, i a la no devolució de la garantia definitiva fins que no s’acrediti l’abonament d’aquests.

Vint-i-vuitena. Propietat intel·lectual
28.1 En el cas que el contracte tingui per objecte desenvolupar i posar a disposició serveis o productes protegits per un dret de propietat intel·lectual o industrial, el contracte portarà aparellada la cessió d’aquest dret de propietat intel·lectual o industrial al Departament d’Educació, d’acord amb l’article 308 de la LCSP.

D’altra banda, l’empresa adjudicatària no podrà fer ús del nom, logotip o qualsevol signe distintiu o material que li hagi facilitat l’òrgan de contractació, fora de les circumstàncies i fins d’aquest contracte, ni un cop acabada la seva vigència.

L’empresa adjudicatària exonerarà a l’òrgan de contractació de qualsevol tipus de responsabilitat davant de tercers per reclamacions de qualsevol índole provinents dels materials, procediments o mitjans que, segons el plec de prescripcions tècniques i l’oferta de l’empresa siguin utilitzats per a l’execució del contracte, procedents dels titulars de drets de propietat industrial i intel·lectual sobre els mateixos.

En cas que sigui necessari, l’empresa adjudicatària estarà obligada, abans de la formalització del contracte, a obtenir les llicències i autoritzacions precises que el legitimen per a la seva execució.

En cas d’accions dirigides contra l’òrgan de contractació per tercers titulars de drets sobre els mitjans utilitzats per l’empresa adjudicatària per a l’execució del contracte, aquesta respondrà davant l’òrgan de contractació del resultat d’aquestes accions, estant obligada, a més, a prestar-li la seva plena ajuda en l’exercici de les accions que competeixin a l’òrgan de contractació.
Qualsevol utilització per part de l’empresa contractista de documentació, dissenys, imatges, informació recollida o dades que resultin de la realització de l’objecte del contracte requerirà l’autorització prèvia i escrita de l’òrgan de contractació.

28.2 En cas que el contracte fomenti la compra pública d’innovació i s’hi gestionin drets de propietat intel·lectual i/o industrial es tindrà en compte que aquests inclouen: (i) patents, models d’utilitat, dissenys industrials, dissenys, invencions, topografies de productes semiconductors, obtencions vegetals, drets d’autor i drets relacionats, drets sobre bases de dades, marques registrades, noms comercials i altres signes distintius, denominacions socials i el dret de registrar-les; (ii) drets sobre noms de dominis; (iii) secrets tècnic i comercials; (iv) sol·licituds i renovacions de qualsevol dels drets anteriors; (v) qualsevol altre dret que tingui un efecte similar a qualsevol país del món; (vi) llicències o drets contractuals sobre qualsevol dels drets anteriors.

De conformitat amb el previst per l’article 2.1 de la Directiva UE 2016/943 i per l’article 1 de la Llei 1/2019, de 20 de febrer, de secrets empresarials, els secrets tècnics i comercials als que es refereix l’apartat anterior quedaran inclosos en aquesta enumeració sempre que es tracti d’informació que sigui secreta, és a dir, que en el seu conjunt o en la configuració i reunió dels seus components, no sigui generalment coneguda per les persones pertanyents als cercles en que normalment s’utilitzi el tipus d’informació en qüestió, ni fàcilment accessible per a aquestes persones; tingui un valor empresarial, ja sigui real o potencial, precisament per ser secreta; i que hagi estat objecte de mesures raonables per part del seu titular per a mantenir-la en secret.

Com a resultat de l’objecte contractual es considerarà tota la informació o material, protegit o no, que hagi estat identificada específicament en els informes, documents funcionals i similars, que provinguin de la contractació subscrita en aquest plec.

Els drets de propietat intel·lectual i industrial dels productes, tecnologies o solucions que es desenvolupin en l’execució del contracte es cediran al contractista que els hagi generat. Per tant, el contractista ostenta amb total plenitud l’exercici dels drets d’explotació de qualsevol forma i modalitat del producte desenvolupat durant el present contracte i, en conseqüència, és responsable de qualsevol reclamació de despesa derivada del procés d’explotació i de comercialització del referit producte.

Sens perjudici de l’anterior, es concedeix a l’òrgan de contractació i a tercers directament vinculats a aquest (qualsevol organisme que depengui de la Generalitat de Catalunya, ja sigui un departament propi o una entitat del seu sector públic) les autoritzacions corresponents en forma de llicència d’ús, en els termes següents: 

La llicència per a la gestió d’aquests drets d’ús serà irrevocable, perpètua, universal, no exclusiva i totalment retribuïda a través del preu d’aquest contracte, sense drets d’autoria, facultant així a l’òrgan de contractació per a l’ús o l’explotació dels drets de propietat intel·lectual i industrial generats en el contracte per a finalitats d’ús intern relacionades amb la prestació de serveis públics o per necessitats d’ús del personal tècnic que estigui adscrit a l’execució del contracte en qüestió i d’acord amb l’establert en aquesta clàusula. Podrà fer ús dels elements tecnològics i els continguts que integren els productes amb caràcter indefinit i amb plena disposició per a reproduir, distribuir, transformar i comunicar públicament, així com accedir al codi font, documentació tècnica i tots aquells elements necessaris per al correcte funcionament del producte desenvolupat. 

L’òrgan de contractació podrà fer ús de la marca o marques comercials registrades, dins del context de l’explotació dels resultats del projecte, amb caràcter indefinit. 

Així mateix, l’òrgan de contractació ostentarà una llicència il·limitada, no exclusiva, no transmissible a entitats privades o altres administracions públiques o entitats públiques no vinculades a la Generalitat de Catalunya, i gratuïta del producte resultant d’aquest contracte per a l’ús en investigació i docència. 

La totalitat dels drets de propietat intel·lectual i/o industrial preexistents que s’utilitzin o subministrin per als propòsits del contracte seran propietat de la part que els introdueixi (o, en el seu cas, del tercer de qui hagi derivat el seu dret d’ús). En el transcurs del procediment d’adjudicació, el licitador haurà de notificar per escrit, aportant informació completa i exhaustiva, l’existència de qualsevol dret de propietat intel·lectual i/o industrial previ de titularitat pròpia o de tercers i que pugui afectar als drets de l’òrgan de contractació. 

El contractista haurà d’informar al responsable del contracte de qualsevol nou dret de propietat intel·lectual i/o industrial generat en l’execució d’aquest contracte. Així mateix, haurà d’informar de tots els resultats que puguin millorar el producte i tinguin potencial comercial, siguin o no patentables. 

El contractista garantirà que el producte desenvolupat durant el present contracte sigui original, havent de respondre de totes les reclamacions que poguessin ser formulades per tercers en relació a aquesta titularitat, així com dels danys i perjudicis que pugui ocasionar a l’òrgan de contractació a tals efectes. 

Per a poder utilitzar com a client de referència a l’òrgan de contractació o per a transmetre la titularitat dels drets de propietat intel·lectual i industrial en qüestió, el contractista precisarà del consentiment exprés de l’òrgan de contractació, a fi de garantir que aquestes actuacions esdevenen coherents amb els compromisos adquirits pel contractista. 

La sol·licitud d’aquesta autorització es farà a instància del contractista mitjançant escrit adreçat a l’òrgan de contractació, el qual disposarà d’un mes a comptar des de la recepció de tal sol·licitud per a respondre. En cas que l’òrgan de contractació emeti una resolució extemporània o no es pronunciï al respecte en el termini previst en aquesta clàusula, la sol·licitud s’entendrà autoritzada per silenci administratiu positiu. En cas que el contractista utilitzi com a client de referencia a l’òrgan de contractació sense comptar amb la referida autorització per no haver-la sol·licitat o per haver-li estat denegada, l’òrgan de contractació podrà presentar les reclamacions i accions judicials o de qualsevol altre tipus que consideri oportunes. L’òrgan de contractació podrà reclamar el cessament de l’ús indegut de la seva imatge, la indemnització dels danys i perjudicis, que inclourà la indemnització del perjudici causat al prestigi de la marca per part del contractista, la petició de l’adopció de mesures necessàries per evitar la continuïtat de l’ús indegut de la marca o l’adopció de qualsevol altra acció per vulneració del dret de marca prevista a la legislació vigent.
28.3 En el supòsit en que el contracte inclogui tasques d’investigació, recerca i desenvolupament, es tindrà en compte el següent:

1.- Els riscos i beneficis de la investigació, la recerca i el desenvolupament es compartiran entre el contractista i l’òrgan de contractació per desenvolupar solucions innovadores que superin les disponibles al mercat.

2.- El contractista haurà d’adoptar les mesures i complimentar tota aquella documentació necessària per a protegir els drets de propietat intel·lectual i industrial que es generin durant l’execució del contracte. Així, haurà de garantir que la gestió de la totalitat dels resultats i la informació del projecte es realitzi de forma independent a altres activitats d’investigació, recerca i desenvolupament no incloses en l’objecte del contracte.

En qualsevol cas i abans de la finalització del contracte, el contractista haurà d’identificar els drets que es podrien patentar i registrar-los, quan escaigui.
Vint-i-novena. Clàusula ètica
29.1 Els alts càrrecs, personal directiu, càrrecs de comandament, càrrecs administratius i personal al servei de l’Administració pública i del seu sector públic, que intervenen, directament o indirectament, en el procediment de contractació pública estan subjectes al Codi de principis i conductes recomanables en la contractació pública i se’ls aplicaran les seves disposicions de forma transversal a tota actuació que formi part de qualsevol fase del procediment de contractació d’acord amb el grau d’intervenció i de responsabilitat en els procediments contractuals. 

La presentació de l’oferta per part dels licitadors suposarà la seva adhesió al Codi de principis i conductes recomanables en la contractació pública d’acord amb els compromisos ètics i d’integritat que formen part de la relació contractual. 

29.2. Els licitadors, contractistes i subcontractistes assumeixen les obligacions següents:

a) Observar els principis, les normes i els cànons ètics propis de les activitats, els oficis i/o les professions corresponents a les prestacions objecte dels contractes. 

b) No realitzar accions que posin en risc l’interès públic en l’àmbit del contracte o de les prestacions a licitar. 

c) Denunciar les situacions irregulars que es puguin presentar en els processos de contractació pública o durant l’execució dels contractes. 

d) Abstenir-se de realitzar conductes que tinguin per objecte o puguin produir l’efecte d’impedir, restringir o falsejar la competència com per exemple els comportaments col·lusoris o de competència fraudulenta (ofertes de resguard, eliminació d’ofertes, assignació de mercats, rotació d’ofertes, etc.).
e) En el moment de presentar l’oferta, el licitador ha de declarar si té alguna situació de possible conflicte d’interès, als efectes del que disposa l’article 64 de la LCSP, o relació equivalent al respecte amb parts interessades en el projecte. Si durant l’execució del contracte es produís una situació d’aquestes característiques el contractista o subcontractista està obligat a posar-ho en coneixement de l’òrgan de contractació. 

f) Respectar els acords i les normes de confidencialitat. 

g) A més, el contractista haurà de col·laborar amb l’òrgan de contractació en les actuacions que aquest realitzi per al seguiment i/o l’avaluació del compliment del contracte, particularment facilitant la informació que li sigui sol·licitada per a aquestes finalitats i que la legislació de transparència i la normativa de contractes del sector públic imposen als contractistes en relació amb l’Administració o administracions de referència, sens perjudici del compliment de les obligacions de transparència que els pertoquin de forma directa per previsió legal. 

29.3 Els licitadors, contractistes i subcontractistes, o llurs empreses filials o vinculades, es comprometen a complir rigorosament la legislació tributària, laboral i de seguretat social i, específicament, a no fer operacions financeres contràries a la normativa tributària en països que no tinguin normes sobre control de capitals i siguin considerats paradisos fiscals per la Unió Europea. 

29.4 Totes aquestes obligacions i compromisos tenen la consideració de condicions especials d’execució del contracte. 

29.5 Les conseqüències o penalitats per l’incompliment d’aquesta clàusula seran les següents: 
- En cas d’incompliment dels apartats a), b), c), f) i g) de l’apartat 29.2, s’estableix una penalitat mínima de 0,60 euros per cada 1000 euros del preu del contracte, IVA exclòs, que es podrà incrementar de forma justificada i proporcional en funció de la gravetat dels fets. La gravetat dels fets vindrà determinada pel perjudici causat a l’interès públic, la reiteració dels fets o l’obtenció d’un benefici derivat de l’incompliment. En tot cas, la quantia de cada una de les penalitats no podrà excedir del 10% del preu del contracte, IVA exclòs, ni el seu total podrà superar en cap cas el 50% del preu del contracte. 

- En el cas d’incompliment del que preveu la lletra d) de l’apartat 29.2, l’òrgan de contractació donarà coneixement dels fets a les autoritats competents en matèria de competència. 

- En el cas d’incompliment del que preveu la lletra e) de l’apartat 29.2, l’òrgan de contractació ho posarà en coneixement de la Comissió d’Ètica en la Contractació Pública de la Generalitat de Catalunya perquè emeti el pertinent informe, sens perjudici d’altres penalitats que es puguin establir. 

- En el cas que la gravetat dels fets ho requereixi, l’òrgan de contractació els posarà en coneixement de l’Oficina Antifrau de Catalunya o dels òrgans de control i fiscalització que siguin competents per raó de la matèria.

Trentena. Prerrogatives de l’Administració
Dins dels límits i amb subjecció als requisits i efectes assenyalats en la LCSP, l’òrgan de contractació ostenta les prerrogatives d’interpretar el contracte, resoldre els dubtes que ofereixi el seu compliment, modificar-lo per raons d’interès públic, declarar la responsabilitat imputable a l’empresa contractista arran de la seva execució, suspendre’n l’execució, acordar la seva resolució i determinar-ne els efectes. 

Així mateix, l’òrgan de contractació té les facultats d’inspecció de les activitats desenvolupades per l’empresa contractista durant l’execució del contracte, en els termes i amb els límits que estableix la LCSP.

Els acords que adopti l’òrgan de contractació en l’exercici de les prerrogatives esmentades exhaureixen la via administrativa i són immediatament executius.

L’exercici de les prerrogatives de l’Administració es durà a terme mitjançant el procediment establert en l’article 191 de la LCSP.

Trenta-unena. Modificació del contracte
31.1 El contracte només es pot modificar per raons d’interès públic, en els casos i en la forma que s’especifiquen en aquesta clàusula i de conformitat amb el que es preveu en els articles 203 a 207 de la LCSP.

En qualsevol cas, el contracte podrà modificar-se per la concurrència d’algun dels supòsits legals següents, previstos a la LCSP: 

a) En cas de successió en la persona de l’empresa contractista per fusió, absorció, escissió o transmissió d’empresa o branca d’activitat i en cas de cessió del contracte.
b) En cas de cessió del contracte.

c) En cas de revisió de preus. 

d) Quan es produeixi demora en l’execució de la prestació per part de l’empresa , l’òrgan de contractació pot concedir una ampliació del termini d’execució, que es tramitarà com una modificació del contracte.

e) Quan al venciment d’un contracte no s’hagi formalitzat el nou contracte que garanteixi la continuïtat de la prestació que ha d’efectuar el contractista com a conseqüència d’incidències resultants d’esdeveniments imprevisibles per a l’òrgan de contractació produïdes en el procediment d’adjudicació i hi hagi raons d’interès públic per no interrompre la prestació, es pot prorrogar el contracte originari fins que comenci l’execució del nou contracte i en tot cas per un període màxim de nou mesos, sense modificar la resta de condicions del contracte, sempre que l’anunci de licitació del nou contracte s’hagi publicat amb una antelació mínima de tres mesos respecte de la data de finalització del contracte originari. 

El procediment per modificar el contracte es tramitarà, d’acord amb el previst a la clàusula vint-i-tresena d’aquest plec, mitjançant expedient contradictori que inclourà necessàriament les actuacions descrites en l’article 191 de la LCSP i l’article 97 del RGLCAP.

31.2 Modificacions previstes

La modificació del contracte es durà a terme en el/s supòsit/s, amb les condicions, l’abast i els límits que es detallen en l’apartat P del quadre de característiques. 

El procediment per modificar el contracte es tramitarà, d’acord amb el previst a la clàusula vint-i-tresena d’aquest plec, mitjançant expedient contradictori que inclourà necessàriament les actuacions descrites en l’article 191 de la LCSP i l’article 97 del RGLCAP.

Aquestes modificacions són obligatòries per a l’empresa contractista.

En cap cas la modificació del contracte podrà suposar l’establiment de nous preus unitaris no previstos en el contracte.

31.3 Modificacions no previstes

La modificació del contracte no prevista en aquesta clàusula només podrà efectuar-se quan es compleixin els requisits i concorrin els supòsits previstos en l’article 205 de la LCSP, de conformitat amb el procediment regulat en l’article 191 de la LCSP i amb les particularitats previstes en l’article 207 de la LCSP.

Aquestes modificacions són obligatòries per a l’empresa contractista, llevat que impliquin, aïlladament o conjuntament, una alteració en la seva quantia que excedeixi el 20% del preu inicial del contracte, IVA exclòs. En aquest cas, la modificació s’acordarà per l’òrgan de contractació amb la conformitat prèvia per escrit de l’empresa contractista; en cas contrari, el contracte es resoldrà d’acord amb la causa prevista en l’article 211.1.g) de la LCSP.

31.4 Les modificacions del contracte es formalitzaran de conformitat amb el que estableix l’article 153 de la LCSP i la clàusula dissetena d’aquest plec.

31.5 L’anunci de modificació del contracte, juntament amb les al·legacions de l’empresa contractista i de tots els informes que, si escau, es sol·licitin amb caràcter previ a l’aprovació de la modificació, tant els que aporti l’empresa adjudicatària com els que emeti l’òrgan de contractació, es publicaran en el perfil de contractant.

31.6 En els casos en què es determini el preu mitjançant unitats d’execució, no tenen la consideració de modificacions la variació que durant l’execució correcta de la prestació es produeixi exclusivament en el nombre d’unitats realment executades sobre les que preveu el contracte, les quals es poden recollir en la liquidació, sempre que no representin un increment de la despesa superior al 10 per cent del preu del contracte.
Trenta-dosena. Suspensió del contracte
El contracte podrà ser suspès per acord de l’Administració o perquè l’empresa contractista opti per suspendre el seu compliment, en cas de demora en el pagament del preu superior a 4 mesos, comunicant-ho a l’Administració amb un mes d’antelació.
En tot cas, l’Administració ha d’estendre l’acta de suspensió corresponent, d’ofici o a sol·licitud de l’empresa contractista, de conformitat amb el que disposa l’article 208.1 de la LCSP.

L’acta de suspensió, d’acord amb l’article 103 del RGLCAP, l’hauran de signar una persona en representació de l’òrgan de contractació i l’empresa contractista i s’ha d’estendre en el termini màxim de 2 dies hàbils, a comptar de l’endemà del dia en què s’acordi la suspensió.

L’Administració ha d’abonar a l’empresa contractista els danys i perjudicis que efectivament se li causin de conformitat amb el previst en l’article 208.2 de la LCSP. L’abonament dels danys i perjudicis a l’empresa contractista només comprendrà els conceptes que s’indiquen en aquest precepte.

V. DISPOSICIONS RELATIVES A LA SUCCESSIÓ, LA CESSIÓ, LA SUBCONTRACTACIÓ I LA REVISIÓ DE PREUS DEL CONTRACTE
Trenta-tresena. Successió i cessió del contracte
33.1 Successió en la persona de l’empresa contractista:

En el supòsit de fusió d’empreses en què participi la societat contractista, el contracte continuarà vigent amb l’entitat absorbent o amb la resultant de la fusió, que quedarà subrogada en tots els drets i obligacions que en dimanen.

En supòsits d’escissió, aportació o transmissió d’empreses o branques d’activitat, el contracte continuarà amb l’entitat a la qual s’atribueixi el contracte, que quedarà subrogada en els drets i les obligacions que en dimanen, sempre que reuneixi les condicions de capacitat, absència de prohibició de contractar i la solvència exigida en acordar-se l’adjudicació del contracte o que les societats beneficiàries d’aquestes operacions i, en cas de subsistir, la societat de la qual provinguin el patrimoni, empreses o branques segregades, es responsabilitzin solidàriament de l’execució del contracte.

L’empresa contractista ha de comunicar a l’òrgan de contractació la circumstància que s’hagi produït.

En cas que l’empresa contractista sigui una UTE, quan tinguin lloc respecte d’alguna o algunes empreses integrants de la UTE operacions de fusió, escissió o transmissió de branca d’activitat, continuarà l’execució del contracte amb la UTE adjudicatària. En cas que la societat absorbent, la resultant de la fusió, la beneficiària de l’escissió o l’adquirent de la branca d’activitat, no siguin empreses integrants de la UTE, serà necessari que tinguin plena capacitat d’obrar, no estiguin incurses en prohibició de contractar i que es mantingui la solvència, la capacitat o classificació exigida.
Si el contracte s’atribueix a una entitat diferent, la garantia definitiva es pot renovar o reemplaçar, a criteri de l’entitat atorgant, per una nova garantia que subscrigui la nova entitat, atenent al risc que suposi aquesta última entitat. En tot cas, l’antiga garantia definitiva conserva la seva vigència fins que estigui constituïda la nova garantia.

Si la subrogació no es pot produir perquè l’entitat a la qual s’hauria d’atribuir el contracte no reuneix les condicions de solvència necessàries, el contracte es resoldrà, considerant-se a tots els efectes com un supòsit de resolució per culpa de l’empresa contractista.

33.2 Cessió del contracte:
Els drets i les obligacions que dimanen d’aquest contracte es podran cedir per l’empresa contractista a una tercera persona si així es preveu en l’apartat Q del quadre de característiques, sempre que les qualitats tècniques o personals de qui cedeix no hagin estat raó determinant de l’adjudicació del contracte ni que de la cessió no en resulti una restricció efectiva de la competència en el mercat, quan es compleixin els requisits següents:

a) L’òrgan de contractació autoritzi, de forma prèvia i expressa, la cessió. Si transcorre el termini de dos mesos sense que s’hagi notificat la resolució sobre la sol·licitud d’autorització de la cessió, aquesta s’entendrà atorgada per silenci administratiu. 

b) L’empresa cedent tingui executat almenys un 20 per 100 de l’import del contracte. Aquest requisit no s’exigeix si la cessió es produeix trobant-se l’empresa contractista en concurs encara que s’hagi obert la fase de liquidació, o ha posat en coneixement del jutjat competent per a la declaració del concurs que ha iniciat negociacions per arribar a un acord de refinançament, o per obtenir adhesions a una proposta anticipada de conveni, en els termes que preveu la legislació concursal.

c) L’empresa cessionària tingui capacitat per contractar amb l’Administració, la solvència exigible en funció de la fase d’execució del contracte, i no estigui incursa en una causa de prohibició de contractar.
d) La cessió es formalitzi, entre l’empresa adjudicatària i l’empresa cedent, en escriptura pública.

No es podrà autoritzar la cessió a una tercera persona quan la cessió suposi una alteració substancial de les característiques de l’empresa contractista si aquestes constitueixen un element essencial del contracte.

L’empresa cessionària quedarà subrogada en tots els drets i les obligacions que correspondrien a l’empresa que cedeix el contracte.
Trenta-quatrena. Subcontractació
34.1 L’empresa contractista pot concertar amb altres empreses la realització parcial de la prestació objecte d’aquest contracte, llevat que la prestació o una part d’aquesta, que pot ser la prestació principal, l’hagi d’executar directament l’empresa contractista d’acord amb el que es preveu en l’apartat R del quadre de característiques.
34.2 Si així s’indica en l’esmentat apartat del quadre de característiques, les empreses licitadores han d’indicar en les seves ofertes la part del contracte que tinguin previst subcontractar, assenyalant el seu import i el nom o el perfil professional, definit per referència a les condicions de solvència professional o tècnica, dels subcontractistes a qui vagin a encomanar la seva realització. 
En el cas que les empreses contractistes vulguin subscriure contractes que no s’ajustin a allò indicat en l’oferta, aquests no es podran subscriure fins que transcorrin 20 dies des que s’hagi cursat la notificació a l’òrgan de contractació i s’hagin aportat les justificacions a què es refereix el paràgraf següent, llevat que autoritzés expressament amb anterioritat o que es donés una situació justificada d’emergència o que exigís l’adopció de mesures urgents, excepte si l’Administració notifica dins d’aquest termini la seva oposició. 

34.3 L’empresa contractista ha de comunicar per escrit, després de l’adjudicació del contracte i, com a molt tard, quan iniciï la seva execució, a l’òrgan de contractació la intenció de subscriure subcontractes, indicant la part de la prestació que pretén subcontractar i la identitat, les dades de contacte i el representant o representants legals de l’empresa subcontractista, justificant suficientment l’aptitud d’aquesta per executar-la per referència als elements tècnics i humans de què disposa i a la seva experiència, i acreditant que no es troba incursa en prohibició de contractar. Si l’empresa subcontractista té la classificació adequada per realitzar la part del contracte objecte de la subcontractació, la comunicació d’aquesta circumstància és suficient per acreditar la seva aptitud.

En cas que s’hagi demanat a les empreses que indiquin la subcontractació en les ofertes, l’empresa contractista només haurà de proporcionar a l’òrgan de contractació la informació relativa a les empreses subcontractistes que no s’hagi indicat en les ofertes o que hagi variat.
34.4 L’empresa contractista ha de notificar per escrit a l’òrgan de contractació qualsevol modificació que pateixi aquesta informació durant l’execució del contracte, i tota la informació necessària sobre els nous subcontractes.

34.5 La subscripció de subcontractes està sotmesa al compliment dels requisits i circumstàncies regulades en l’article 215 de la LCSP.

34.6 La infracció de les condicions establertes en aquesta clàusula i en l’article 215 de la LCSP per procedir a la subcontractació, així com la falta d’acreditació de l’aptitud de l’empresa subcontractista o de les circumstàncies determinants de la situació d’emergència o de les que fan urgent la subcontractació, té, en funció de la repercussió en l’execució del contracte, com a conseqüència la imposició de les penalitats establertes en l’apartat N.5 del quadre de característiques. 

34.7 Les empreses subcontractistes queden obligades només davant l’empresa contractista principal qui assumirà, per tant, la total responsabilitat de l’execució del contracte front a l’Administració, de conformitat amb aquest plec i amb els termes del contracte, inclòs el compliment de les obligacions en matèria mediambiental, social o laboral a què es refereix la clàusula 27.1 d’aquest plec. El coneixement que l’Administració tingui dels contractes subscrits o l’autorització que atorgui no alteren la responsabilitat exclusiva de l’empresa contractista principal.

Les empreses subcontractistes no tenen acció directa davant de l’Administració contractant per les obligacions contretes amb elles per l’empresa contractista, com a conseqüència de l’execució del contracte principal i dels subcontractes.

Si així s’indica en l’apartat R del quadre de característiques, es poden efectuar pagaments directes als subcontractistes, d’acord amb la disposició addicional cinquanta-unena de la LCSP.

34.8 En cap cas l’empresa contractista pot concertar l’execució parcial del contracte amb persones inhabilitades per contractar d’acord amb l’ordenament jurídic o incurses en alguna de les causes de prohibició de contractar previstes en l’article 71 de la LCSP.

34.9 L’empresa contractista ha d’informar a qui exerceix la representació de les persones treballadores de la subcontractació, d’acord amb la legislació laboral.

34.10 Els subcontractes tenen en tot cas naturalesa privada.

34.11 El pagament a les empreses subcontractistes i a les empreses subministradores es regeix pel que disposen els articles 216 i 217 de la LCSP.

En aquells supòsits en què l’import de la subcontractació sigui igual o superior al 30% del preu del contracte, el Departament d’Educació pot comprovar el compliment estricte dels pagaments que les empreses contractistes facin a totes les empreses subcontractistes que hi participin. En aquest cas, l’empresa contractista haurà d’aportar, quan se li sol·liciti, relació detallada de les empreses subcontractistes o empreses subministradores amb especificació de les condicions relacionades amb el termini de pagament i haurà de presentar el justificant de compliment del pagament en termini. Aquestes obligacions tenen la consideració de condició especial d’execució, de manera que el seu incompliment pot comportar la imposició de les penalitats que es preveuen en l’apartat N.5 del quadre de característiques, responent la garantia definitiva d’aquestes penalitats.

Trenta-cinquena. Revisió de preus
La revisió de preus aplicable, si escau, a aquest contracte es detalla en l’apartat S del quadre de característiques. La revisió periòdica i predeterminada de preus només serà procedent quan el contracte s’hagi executat, almenys, en un 20% del seu import i hagin transcorregut dos anys des de la seva formalització.
L’import de les revisions que siguin procedents es farà efectiu, d’ofici, mitjançant l’abonament o el descompte corresponent en les certificacions o pagaments parcials.

VI. DISPOSICIONS RELATIVES A L’EXTINCIÓ DEL CONTRACTE
Trenta-sisena. Recepció i liquidació
La recepció i la liquidació del contracte es realitzarà conforme al que disposen els articles 210 i 311 de la LCSP i l’article 204 del RGLCAP, sense perjudici del que estableix l’article 315.1 de la LCSP pel que fa a contractes de serveis que consisteixin en l’elaboració íntegra de projectes d’obres, i de les responsabilitats en què hagi pogut incórrer l’empresa contractista d’acord amb el previst a la clàusula vint-i-sisena d’aquest plec.  
L’Administració determinarà si la prestació realitzada per l’empresa contractista s’ajusta a les prescripcions establertes per a la seva execució i compliment i, si escau, requerirà la realització de les prestacions contractades i l’esmena dels defectes observats amb ocasió de la seva recepció.

Si els treballs efectuats no s’adeqüen a la prestació contractada, com a conseqüència de vicis o defectes imputables a l’empresa contractista, podrà rebutjar-la de manera que quedarà exempta de l’obligació de pagament o tindrà dret, si escau, a la recuperació del preu satisfet.

Els contractes de mera activitat o de mitjans s’extingiran pel compliment del termini inicialment previst o les pròrrogues acordades, sense perjudici de la prerrogativa de l’Administració de depurar la responsabilitat del contractista per qualsevol eventual incompliment detectat amb posterioritat.

A més, les unitats de recepció del contracte comprovaran el compliment efectiu de les condicions especials d’execució i de les clàusules contractuals que estableixen obligacions de l’ús del català i en matèria social, mediambiental o d’innovació, fent-ne referència expressa en els certificats de recepció i de correcta execució.

Trenta-setena. Termini de garantia i devolució o cancel·lació de la garantia definitiva

El termini de garantia és l’assenyalat en l’apartat T del quadre de característiques i començarà a comptar a partir de la recepció dels serveis.

Si durant el termini de garantia s’acredita l’existència de vicis o defectes en els treballs efectuats, es reclamarà a l’empresa contractista que els esmeni.

Un cop s’hagin acomplert per l’empresa contractista les obligacions derivades del contracte, si no hi ha responsabilitats que hagin d’exercitar-se sobre la garantia definitiva i transcorregut el termini de garantia, es dictarà d’ofici l’acord de devolució o cancel·lació de la garantia definitiva, d’acord amb el que estableix l’article 111 de la LCSP, sense perjudici del que preveu l’article 315.2 de la LCSP pel que fa a contractes de serveis que consisteixin en l’elaboració íntegra de projectes d’obres. 

Trenta-vuitena. Resolució del contracte
Són causes de resolució del contracte les següents:

a) La mort o incapacitat sobrevinguda del contractista individual o l’extinció de la personalitat jurídica de la societat contractista, sense perjudici del que preveu l’article 98 relatiu a la successió del contractista.
b) La declaració de concurs o la declaració d’insolvència en qualsevol altre procediment.
c) El mutu acord entre l’Administració i el contractista.
d) La demora en el compliment dels terminis per part del contractista.
e) La demora en el pagament per part de l’Administració per un termini superior a sis

mesos.

f) L’incompliment de l’obligació principal del contracte, així com l’incompliment de les obligacions essencials qualificades com a tals en aquest plec.
g) La impossibilitat d’executar la prestació en els termes inicialment pactats, quan no sigui possible modificar el contracte d’acord amb els articles 204 i 205 de la LCSP; o quan, donant-se les circumstàncies establertes en l’article 205 de la LCSP, les modificacions impliquin, aïlladament o conjuntament, alteracions del preu del mateix, en quantia superior, en més o menys, al 20% del preu inicial del contracte, amb exclusió de l’IVA.
h) El desistiment abans d’iniciar la prestació del servei o la suspensió per causa imputable a l’òrgan de contractació de la iniciació del contracte per termini superior a quatre mesos a partir de la data assenyalada en el mateix per al seu començament.
i) El desistiment una vegada iniciada la prestació del servei o la suspensió del contracte per termini superior a vuit mesos acordada per l’òrgan de contractació.
j) L’impagament, durant l’execució del contracte, dels salaris per part del contractista als treballadors que estiguessin participant en la mateixa, o l’incompliment de les condicions establertes en els Convenis col·lectius en vigor per a aquests treballadors durant l’execució del contracte.
k) En cas de tractar-se d’un contracte complementari, per la resolució del contracte principal. 

L’aplicació i els efectes d’aquestes causes de resolució són les que s’estableixin en els articles 212, 213 i 313 de la LCSP.

En tots els casos, la resolució del contracte es durà a terme seguint el procediment establert en l’article 191 de la LCSP i en l’article 109 del RGLCAP.

VII. RECURSOS I SUPÒSITS ESPECIALS DE NUL·LITAT CONTRACTUAL 
Trenta-novena. Règim de recursos
39.1 En el cas de contractes de serveis de valor estimat superior a 100.000 euros, són susceptibles de recurs especial en matèria de contractació, d’acord amb l’article 44 de la LCSP, els anuncis de licitació, els plecs i els documents contractuals que estableixin les condicions que han de regir la contractació; els actes de tràmit que decideixin directament o indirectament sobre l’adjudicació, determinin la impossibilitat de continuar el procediment o produeixin indefensió o perjudici irreparable a drets o interessos legítims; els acords d’adjudicació del contracte; i les modificacions del contracte basades en l’incompliment de l’establert en els articles 204 i 205 de la LCSP, per entendre que la modificació hauria d’haver estat objecte d’una nova adjudicació.
Aquest recurs té caràcter potestatiu, és gratuït per als recurrents i es podrà interposar en el termini de 15 dies hàbils computats de la forma descrita en l’article 50.1 de la LCSP i en els llocs que estableix l’article 16.4 de la Llei 39/2015, d’1 d’octubre, del procediment administratiu comú de les administracions públiques, en el registre de l’òrgan de contractació o davant el Tribunal Català de Contractes del Sector Públic, prèviament o alternativament, a la interposició del recurs contenciós administratiu, de conformitat amb la Llei 29/1998, de 13 de juny, reguladora de la jurisdicció contenciosa administrativa, i es regirà pel que disposen els articles 44 i següents de la LCSP i el Reial decret 814/2015, d’11 de setembre, pel qual s’aprova el Reglament dels procediments especials de revisió de decisions en matèria contractual i d’organització del Tribunal Administratiu Central de Recursos Contractuals. 
Si l’escrit d’interposició del recurs es presenta en un registre diferent del de l’òrgan de contractació o del Tribunal Català de Contractes del Sector Públic, cal comunicar-ho al Tribunal esmentat de manera immediata i de la forma més ràpida possible.

Contra els actes susceptibles de recurs especial no procedeix la interposició de recursos administratius ordinaris.
Abans d’interposar el recurs especial en matèria de contractació les persones legitimades per interposar-lo podran sol·licitar davant l’òrgan competent per a la seva resolució, l’adopció de mesures cautelars, de conformitat amb el que estableix l’article 49 de la LCSP i el Reial decret 814/2015, d’11 de setembre, ja esmentat.

39.2 Contra els actes de preparació i d’adjudicació en els contractes de serveis de valor estimat igual o inferior a 100.000 euros, i contra els actes que adopti l’òrgan de contractació en l’exercici de les prerrogatives de l’Administració o en relació amb els efectes, les modificacions –que no siguin susceptibles de recurs especial en matèria de contractació, d’acord amb l’assenyalat en l’apartat anterior– i l’extinció d’aquest contracte, procedirà la interposició del recurs administratiu ordinari de reposició, d’acord amb el que estableix la Llei 26/2010, del 3 d’agost, del règim jurídic i de procediment de les administracions públiques de Catalunya, i la Llei 39/2015, d’1 d’octubre, del procediment administratiu comú de les administracions públiques; o del recurs contenciós administratiu, de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.

Quarantena. Règim d’invalidesa 
Aquest contracte està sotmès al règim d’invalidesa previst en els articles 38 a 43 de la LCSP.

Quarantena-unena. Arbitratge 
Sens perjudici del que estableix la clàusula trenta-novena, es podrà acordar el sotmetiment a arbitratge de la solució de totes o alguna de les controvèrsies que puguin sorgir entre l’administració contractant i la/es empresa/es contractista/es, sempre que es tracti de matèries de lliure disposició conforme a dret i, específicament, sobre els efectes, el compliment i l’extinció d’aquest contracte, de conformitat amb el que disposa la Llei 60/2003, de 23 de desembre, d’Arbitratge.

Quaranta-dosena. Jurisdicció competent
L’ordre jurisdiccional contenciós administratiu és el competent per a la resolució de les qüestions litigioses que es plantegin en relació amb la preparació, l’adjudicació, els efectes, la modificació i l’extinció d’aquest contracte.

ANNEX NÚM. 1
MODEL DE DECLARACIÓ RESPONSABLE
’

 

El/la senyor/a ................................................................., amb DNI......................., actuant en nom propi / en representació de l’empresa ..............., amb NIF .............., declaro, sota la meva responsabilitat:

1. (Només en cas de persona jurídica) Que, com a persona signatària d’aquesta declaració, tinc capacitat suficient per presentar la proposició en representació de l’empresa ..............., d’acord amb l’escriptura pública, amb número de protocol ................, atorgada en data .............. a ....................., davant del Notari de l’Il·lustre Col·legi de ..........., senyor/a ............, vigent en data d’avui.

2. Que estic inscrit / l’empresa que represento està inscrita en el Registre Electrònic d’Empreses Licitadores de la Generalitat de Catalunya (RELI) o al Registre oficial de licitadors i empreses classificades de l’Estat (ROLECE): Sí / No

3. (Només en cas que l’empresa licitadora no estigui inscrita en el RELI o ROLECE) Que, no estic inscrit en el RELI o ROLECE, però he / l’empresa que represento ha presentat la sol·licitud d'inscripció en el corresponent Registre juntament amb la documentació preceptiva per a això i no he rebut cap requeriment d'esmena: Sí / No
4. Que les dades que consten als esmentats registres estan actualitzades: Sí / No, les dades que no estan actualitzades són les següents i em comprometo a aportar la documentació acreditativa corresponent quan ho requereixi la unitat de contractació:  

5. (Només en cas de persona jurídica) Que l’empresa que represento està degudament constituïda i que, dins el seu objecte social, està comprès l’objecte contractual d’aquesta licitació.

6. Que no estic incurs / l’empresa que represento no està incursa en cap prohibició de contractar de les establertes a l’article 71 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.

7. Que disposo / l’empresa que represento disposa de les autoritzacions necessàries per exercir l’activitat.
8. Que compleixo / l’empresa que represento compleix els requisits de solvència econòmica i financera, i tècnica o professional, de conformitat amb els requisits mínims exigits en aquest plec.
9. Que compleixo / l’empresa que represento compleix amb la resta de requisits que s’estableixen en el plec de clàusules administratives i que es poden acreditar mitjançant la declaració responsable.
10. Que, en cas que el contracte comporti el tractament de dades de caràcter personal, l’empresa té la capacitat per aplicar les mesures tècniques i organitzatives apropiades per garantir i acreditar que el tractament s’efectua de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, amb la normativa de desplegament i d’acord amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE. 

11. Que, en cas que s’exigeixi, em comprometo / l’empresa que represento es compromet a adscriure els mitjans materials i/o personals necessaris per a l’execució del contracte que s’indiquen a l’apartat F.3 del quadre de característiques del plec. 

12. Que vull / l’empresa que represento vol recórrer a la solvència i mitjans d’altres entitats per acreditar la solvència exigida en aquesta licitació: Sí / No

13. Que, en cas que a l’apartat anterior s’hagi respost afirmativament, compto / l’empresa que represento compta amb el compromís de les entitats de posar a disposició els recursos necessaris: Sí / No
14. (Només en cas que l’empresa licitadora sigui estrangera) Que, com a empresa licitadora estrangera, declaro la submissió als jutjats i tribunals espanyols de qualsevol ordre per a totes les incidències que puguin sorgir del contracte, amb renúncia expressa al fur propi de l’empresa.
15. Que s’autoritza l’òrgan de contractació per a la consulta telemàtica del document d’identitat del/de la representat de l’empresa licitadora i dels certificats acreditatius del compliment de les obligacions tributàries i de Seguretat Social. 

16. Que l’adreça/ces de correu electrònic i el/s número/s de telèfon/s mòbil/s on rebre els avisos de les posades a disposició de les notificacions i comunicacions electròniques mitjançant el servei e-NOTUM, així com, si escau, la contrasenya d’un sol ús per a accedir a les notificacions, i la/les persona/es autoritzada/es a accedir-hi són: 

· (Indicar adreça/ces de correu electrònic)

· (número/s de telèfon/s mòbil/s)

· (nom, cognom i document/s identificatiu/s corresponent/s [NIF/NIE/CIF/passaport] de la/les persona/es autoritzada/es a accedir a les notificacions) 

I, perquè consti, signo aquesta declaració responsable.

(lloc)

Signatura electrònica del/de la proposant (o signatures dels proposants, en cas d’UTE)

ANNEX NÚM. 2
MODEL D’OFERTA TÈCNICA EN RELACIÓ ALS CRITERIS AVALUABLES MITJANÇANT JUDICI DE VALOR

No escau 

ANNEX NÚM. 3
MODEL D’OFERTA EN RELACIÓ ALS CRITERIS QUANTIFICABLES MITJANÇANT L’APLICACIÓ DE FÓRMULES 

3.1 Oferta relativa al criteri d’adjudicació preu: 

<Nom i cognoms del licitador/a>, amb NIF <núm. NIF>, que actua <en nom propi / en representació> de l’empresa <nom de l’empresa>, amb NIF <núm. NIF>, 

Declaro:

a)  Que estic assabentat/ada de les condicions i els requisits que s’exigeixen per poder ser adjudicatari/ària del contracte <descripció del contracte>, amb expedient número <número>.

b)  Que em comprometo, <en nom propi / en nom i representació de l’empresa>, a executar-lo amb estricta subjecció als requisits i condicions estipulats, per la quantitat total de <import en lletres i en números > euros, dels quals <import> euros es corresponen al preu del contracte i <import> euros, a l'impost sobre el valor afegit (IVA).


Oferta econòmica
	Preu total: 

	 
	€, IVA exclòs 

	
	% d’IVA 

	 
	€, IVA inclòs 


L’oferta econòmica s’ha d’emplenar seguint les indicacions següents: 

a) En quedaran excloses les empreses que, en la seva oferta econòmica, superin el pressupost de licitació i les empreses que no presentin una oferta econòmica. 

b) Tots els imports s’han d’expressar amb dos decimals. 

c) En cas d'unió temporal d'empreses, s'han de fer constar les dades de cadascun dels representants de les empreses que la formen.
3.2 Oferta relativa a la resta de criteris d’adjudicació quantificables mitjançant la mera aplicació de fórmules:

	Criteris de qualitat
	Marcar amb una X si S’INCLOU a l’oferta
	Macar amb una X si NO S’INCLOU a l’oferta

	Proposta tècnica d’una estratègia de revisió amb cronograma setmanal de tasques
	
	

	Proposta tècnica amb distribució de tasques entre els tècnics
	
	

	Proposta tècnica amb sistemes d’avaluació de l’acompliment de les tasques realitzades
	
	

	Pla per resoldre incidències, amb indicació del termini
	
	


	Indicar el nombre de contractes indefinits dels membres que integren la plantilla que executarà el contracte objecte de licitació
	


3.3 Ordre de prelació dels lots: No escau
3.4 Subcontractació: 

□
L’empresa no té la intenció de subcontractar parcialment l’execució del contracte. 

□
L’empresa té la intenció de subcontractar parcialment l’execució del contracte, d’acord amb el següent:  

· Part del contracte que es té previst subcontractar:
· Import:
· Nom o perfil professional, definit per referència a les condicions de solvència tècnica o professional, dels subcontractistes a qui vagi a encomanar-se la realització: 
I, perquè consti, signo aquesta oferta.

(lloc)

Signatura electrònica del/de la proposant (o signatures dels proposants, en cas d'unió temporal d'empreses)

ANNEX NÚM. 4
INFORMACIÓ SOBRE LES CONDICIONS DE SUBROGACIÓ EN CONTRACTES DE TREBALL EN COMPLIMENT DEL QUE PREVEU L’ART. 130 DE LA LCSP

No escau

ANNEX NÚM. 5

MODEL DE DECLARACIÓ RESPONSABLE PER ALS CONTRACTES L’EXECUCIÓ DELS QUALS REQUEREIXI EL TRACTAMENT PER PART DEL CONTRACTISTA DE DADES PERSONALS PER COMPTE DEL RESPONSABLE DEL TRACTAMENT

No escau
ANNEX NÚM. 6

EXEMPLE DE CLÀUSULES CONTRACTUALS PER A ENCÀRRECS DE TRACTAMENT DE DADES PERSONALS

No escau

ANNEX NÚM. 7
EXEMPLE DE CLÀUSULES CONTRACTUALS PER A SUPÒSITS EN QUÈ L'ENCARREGAT DEL TRACTAMENT TRACTA LES DADES EN ELS SEUS LOCALS I EXCLUSIVAMENT AMB ELS SEUS SISTEMES
No escau

ANNEX NÚM. 8
DOCUMENTACIÓ DE LA PROPOSTA TÈCNICA
Es preveu la presentació d’una proposta tècnica als únics efectes de comprovació del compliment de les condicions tècniques de presentació del servei, previstes al plec de prescripcions tècniques.

La proposta tècnica no pot tenir una extensió superior a 10 pàgines, en lletra Arial 10, interlineat 1,0 i marges de 2 cm.

La proposta tècnica s’ha de redactar seguint el següent format:

<Nom i cognoms del licitador/a>, amb NIF <núm. NIF>, que actua <en nom propi / en representació> de l’empresa <nom de l’empresa>, amb NIF <núm. NIF>,

Declaro:

1. Que estic assabentat/ada de les condicions i els requisits que s’exigeixen per poder ser adjudicatari/ària del contracte <descripció del contracte>, amb expedient número <número>.

2. Que em comprometo, <en nom propi / en representació de l’empresa>, a executar-lo amb estricta subjecció als requisits i condicions estipulats al plec de prescripcions tècniques i al plec de clàusules administratives particulars, i a la següent:

Oferta tècnica

a. En relació amb les condicions mínimes establertes a la clàusula ... proposo:

b. En relació amb les condicions mínimes establertes a la clàusula ... proposo:
� S’adjunta una plantilla d’aquest model a l’adreça del perfil de contractant. 


� L’eventual falsedat en les declaracions efectuades per les empreses licitadores a la declaració responsable pot donar lloc a la causa de prohibició de contractar amb el sector públic prevista en l’article 71.1.e de la LCSP.


� Elimineu la lletra cursiva i contesteu “Sí” o “No” allà on es requereixi.


� S’adjunta una plantilla d’aquest model a l’adreça del perfil de contractant. 

